Gagal seludup haiwan eksotik bernilai RM67,600
Oleh YATIMIN ABDULLAH

7 Ogos 2021, 4:45 pm
RANTAU PANJANG – Sekumpulan lelaki sanggup lari meninggalkan pelbagai spesis haiwan eksotik seludup bernilai RM67,600 selepas pangkalan haram Bilal Dollah di sini diserbu anggota Batalion 9 Pasukan Gerakan Am (PGA) semalam.
Pegawai Pemerintah Batalion 9 PGA, Superintendan Nor Azizan Yusof berkata, serbuan pukul 7 malam itu dilakukan selepas anggotanya menjalankan pemantauan di kawasan pangkalan haram tersebut.
Menurutnya, semasa intipan dilakukan, PGA telah melihat kelibat sekumpulan lelaki yang berada dalam keadaan mencurigakan sedang menunggah kotak-kotak di kawasan berkenaan.
“Menyedari kehadiran anggota PGA, kumpulan lelaki berkenaan terus bertindak melarikan diri ke Thailand dengan menaiki perahu dengan meninggalkan kotak-kotak tersebut.
“Pemeriksaan di dalam kotak itu mendapati ia mengandungi pelbagai jenis haiwan eksotik iaitu 206 ekor katak, labi-labi (50 ekor), anak ular (24 ekor), burung kakak tua (tiga ekor) dan seekor iguana,” katanya dalam satu kenyataan hari ini.
Menurut Nor Azizan, siasatan awal mendapati, kesemua haiwan itu dibawa masuk secara haram selepas mendapat permintaan tinggi di negara ini.

Ujarnya, kesemua haiwan eksotik itu akan diserahkan kepada Jabatan Perlindungan Hidupan Liar dan Taman Negara (Perhilitan) Kelantan untuk tindakan lanjut.
Tambahnya, kes disiasat mengikut Seksyen 60 (1) (a) Akta Pemuliharaan Hidupan Liar 2010. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Harimau ‘Atan Kerteh’ masuk perangkap
Oleh NIK NUR IZZATUL HAZWANI NIK ADNAN

7 Ogos 2021, 5:43 pm
DUNGUN – Usaha Jabatan Perlindungan Hidupan Liar dan Taman Negara (Perhilitan) menjejak sekumpulan harimau belang yang mengganas membaham lembu ternakan di Felda Kerteh 4, Ketengah Jaya dekat sini sejak lebih sebulan lalu mula membuahkan hasil hari ini.
Salah seekor daripada harimau belang yang dipercayai sekeluarga akhirnya masuk perangkap telah dipasang Perhilitan di kawasan ladang kelapa sawit berkenaan sejak 10 hari lalu.
Ketua Pengarah Perhilitan, Datuk Abdul Kadir Abu Hashim berkata, harimau yang dipercayai berusia antara setahun setengah tersebut telah dikesan memasuki salah satu perangkap yang dipasang pada pukul 8 pagi tadi.
“Harimau seberat kira-kira 70 kilogram yang digelar ‘Atan Kerteh’ tersebut dikesan memasuki perangkap terbabit yang mempunyai umpan seekor kambing.
“Kita percaya haiwan tersebut anak kepada seekor induk harimau yang terdapat di kawasan ladang kelapa sawit berkenaan,” katanya ketika ditemui di Ladang Sawit Kerteh 4 di sini hari ini.- K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki tumbuk isteri, acu parang kerana cemburu buta
Oleh IVAN AMIRUL

7 Ogos 2021, 5:47 pm
BEAUFORT – Seorang lelaki dilaporkan sanggup mengugut isterinya menggunakan sebilah parang ekoran cemburu dalam kejadian di rumah pasangan terbabit di Kampung Siaun, Menumbok kelmarin.
Ketua Polis Daerah Beaufort, Deputi Superintendan Yusoff Zaki Mat Yaacob berkata, suspek berusia 60 tahun berkenaan dikatakan menumbuk pinggang isterinya kerana dipercayai mempunyai hubungan dengan lelaki lain dalam kejadian pukul 7 malam itu.
Yusoff Zaki memaklumkan mangsa berusia 48 tahun itu mengadu sakit di bahagian pinggang kiri dan tidak mampu berjalan semasa diambil keterangan di Ibu Pejabat Polis Daerah (IPD) Beaufort.
“Siasatan awal mendapati, suspek mengugut isterinya menggunakan parang dengan mengacu ke leher mangsa. Suspek turut mengugut hendak membunuh isterinya sebelum menumbuk mangsa di bahagian pinggang sebelah kiri.
“Punca kejadian adalah disebabkan suspek cemburu kerana mengesyaki mangsa ada hubungan dengan lelaki lain,” katanya ketika dihubungi hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


15 termasuk pelajar dicekup berpesta dadah
Oleh ISKANDAR SHAH MOHAMED

7 Ogos 2021, 5:21 pm
SHAH ALAM – Keseronokan 15 individu termasuk pelajar dipercayai berpesta dadah hampir lima jam berakhir apabila dicekup dalam kejadian di sebuah kondominium mewah di Seksyen 7 di sini, awal pagi tadi.
Dalam serbuan pukul 1.30 pagi, kesemua suspek berusia 16 hingga 20 tahun itu didapati sedang duduk dan terdapat di kalangan mereka dalam keadaan khayal disyaki pengaruh dadah.
Ketua Polis Daerah Shah Alam, Asisten Komisioner Baharudin Mat Taib berkata, siasatan awal mendapati unit kondominium itu disewa salah seorang suspek dengan kadar RM200 semalam.
Katanya, kesemua suspek yang saling mengenali satu sama lain dan tinggal di daerah Klang itu berhubung menggunakan aplikasi We Chat.
“Hasil pemeriksaan, kesemua suspek terdiri 11 lelaki dan empat perempuan. Malah, empat daripadanya juga merupakan pelajar sekolah menengah di Klang.
“Kita turut menahan penganjur di lokasi kejadian yang bekerja sebagai penghantar makanan,” katanya dalam kenyataan hari ini.

Beliau memberitahu, berdasarkan pemeriksaan juga merampas sepeket berisi bahan tumbuhan disyaki ganja seberat 2.3gram dan hasil ujian air kencing mendapati lapan daripada mereka positif dadah masing-masing jenis tetrahydrocannabinol (THC), Amphetamine, Methamphetamine dan Benzo.- K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


“Saya tidak bisu” – Bee Lee
Oleh MOHD RASDAN AHMAD

7 Ogos 2021, 5:04 pm
PETALING JAYA – Hampir setiap malam wajah wanita ini, Tan Bee Lee, muncul di kaca televisyen saluran Radio Televisyen Malaysia (RTM) dengan tugasnya sebagai jurubahasa isyarat.
Kecekapan Bee Lee menyampaikan mesej menggunakan bahasa isyarat, khusus untuk penonton pekak dan bisu supaya melekat di depan televisyen bagi mengetahui berita-berita terbaharu.
Wanita berusia 50-an itu adalah antara tiga jurubahasa isyarat diberi tanggungjawab di saluran berkenaan demi memenuhi keperluan golongan berkenaan.
Biarpun berdarah Cina, Bee Lee yang juga pemandu pelancong berlesen yang dikatakan begitu fasih berbahasa Melayu dan mempunyai perwatakan yang ceria.
Apa yang menarik adalah orang ramai menganggap Bee Lee adalah seorang bisu kerana melihat kepada perwatakan serta cara penyampaian bahasa isyarat yang diberinya selama ini.
Bee Lee dalam satu klip video menjelaskan, ramai orang yang beranggapan begitu dan tidak mengetahui yang dirinya sebenar fasih bercakap dan tidak bisu.

“Ramai orang ingat saya bisu, mungkin sebab perwatakan saya. Saya sebenarnya boleh bercakap. Kalau saya mula bercakap susah pula nak berhenti,” jelasnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Awak dah lawan sampai anak lahir, jangan tidur lama-lama sayang’
Oleh MOHD. HAIKAL ISA

7 Ogos 2021, 5:40 pm
PETALING JAYA – Lebih 24 selepas ditidurkan demi melahirkan anak keempatnya, Ayash Affan menerusi kaedah pembedahan, penyanyi Siti Sarah masih belum sedarkan diri daripada koma.
Suaminya, Shuib atau nama lengkapnya, Shahmira Muhamad, 37, juga tidak berhenti menitipkan kata-kata semangat dan memanjatkan doa agar pelantun lagu Kesetiaan itu terus kuat berjuang melawan virus maut, Covid-19.
Tulisnya menerusi hantaran terbaharu dalam Instagram: “Sayang, saya tahu awak sudah buat yang terbaik. Awak dah lawan sampai anak kita dah selamat pun dilahirkan.
“Ayash Affan dah buka mata, kaki dan tendang-tendang dan tangan dah bergerak. Syukur Alhamdulillah dan sekarang awak penat dan sedang tidur.
“Tapi jangan tidur lama-lama eh sayang. Saya, anak-anak dan famili semua rindukan awak. Semua menunggu awak di rumah sayang,” tulis Shuib.
Masih tidak putus harapan agar isteri tersayang bangkit, Shuib terus mengharapkan magis dan doa yang baik-baik daripada orang ramai.

“Jangan tidur lama sangat tau. Kuatkan semangat dan buka mata okey. Love you, sayang. Mohon semua terus mendoakan Sarah, ya,” ujar juara rancangan realiti, Raja Lawak musim ketiga itu lagi.
Menurut Shuib menerusi muat naik Instagram hari ini, keadaan isterinya menunjukkan perkembangan yang positif berdasarkan paras oksigen dalam badan yang semakin meningkat namun masih koma.
Semalam sekitar pukul 4 petang, Siti Sarah selamat melahirkan bayi lelaki dalam keadaan koma menerusi pembedahan bagi mengelakkan risiko akibat keadaannya yang agak kritikal.
Biarpun dilahirkan pra matang dan perlu menggunakan bantuan pernafasan, bayi yang akan dinamakan sebagai Ayash Affan atas pilihan Sarah itu berada dalam keadaan stabil.
Siti Sarah sebelum ini dikejarkan ke Pusat Perubatan Universiti Kebangsaan Malaysia, Cheras, Kuala Lumpur pada Selasa lalu berikutan tahap oksigen dalam badannya yang semakin merosot.
Sarah dan Shuib sekeluarga disahkan positif Covid-19 sejak 25 Julai lalu selepas menjalani saringan apabila pembantu rumah mereka disahkan positif virus maut tersebut.
Pasangan itu bernikah pada 2011dan dikurniakan  tiga cahaya mata iaitu Uwais Alqarni, 10, Dzahira Talita Zahra, 8, dan Ariq Matin, 6. – K! ONLINE


Rahman Dahlan letak jawatan Pengerusi Ahli Lembaga Pengarah UMS
Oleh MOHD RASDAN AHMAD

7 Ogos 2021, 3:32 pm
PETALING JAYA – Ahli Majlis Tertinggi UMNO, Datuk Seri Abdul Rahman Dahlan hari ini telah meletakkan jawatan sebagai Pengerusi Ahli Lembaga Pengarah Universiti Malaysia Sabah(UMS) serta merta.
Perletakkan jawatannya itu dikatakan selaras dengan keputusan yang telah diputuskan di dalam Majlis Kerja Tertinggi UMNO pada 3 Ogos lalu.
“Maka, saya dengan ini meletakkan jawatan sebagai Pengerusi Ahli Lembaga Pengarah Universiti Malaysia Sabah dengan serta merta.
“Tambahan itu, UMNO adalah sebuah parti perjuangan yang mendukung titah Yang di-Pertuan Agong sebagai Raja Berpelembagaan seperti yang termaktub di dalam asas dan tujuan UMNO mengikut Fasal 3,” jelasnya melalui satu kenyataan sebentar tadi.
Abdul Rahman turut mengucapkan ribuan terima kasih kepada mantan Menteri Pengajian Tinggi, Datuk Seri Noraini Ahmad kerana telah memberi peluang kepadanya selama ini.
“Terlebih dahulu, saya ingin mengucapkan ribuan terima kasih kepada mantan Menteri Pengajian Tinggi, Datuk Seri Noraini Ahmad kerana telah memberi peluang kepada saya untuk berkhidmat sebagai Pengerusi Ahli Lembaga Pengarah Universiti Malaysia Sabah.

“Akhir kata, saya ingin menzahirkan ucapan terima kasih kepada seluruh kakitangan Universiti Malaysia Sabah kerana telah memberikan kerjasama yang baik sepanjang perkhidmatan saya di Universiti tersebut,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Misteri buah sawit penduduk hilang terungkai
Oleh KOSMO!

7 Ogos 2021, 3:59 pm
Oleh MASTURAH SURADI
KOTA TINGGI – Misteri kehilangan buah kelapa sawit penduduk di Blok 12, Felda Sungai Mas di sini yang berlaku sejak kira-kira dua bulan lalu terungkai dengan tertangkapnya dua suspek penduduk tempatan kelmarin.
Ketua Polis Daerah Kota Tinggi, Superintendan Hussin Zamora berkata, pihaknya menerima laporan berkaitan kejadian curi buah kelapa sawit Felda berkenaan kira-kira pukul 4.30 petang.
Katanya, dalam kejadian itu dua lelaki tempatan berusia 39 dan 41 tahun berjaya ditangkap bersama sebuah lori yang dengan muatan 41 tandan kelapa sawit.
“Pihak polis telah merampas 41 tandan buah kelapa sawit di mana seberat tiga tan berharga lebih kurang RM2,700. Turut dirampas sebuah lori yang digunakan oleh suspek.
“Anggaran nilai rampasan kira-kira RM25,000. Ujian saringan air kencing juga mendapati kedua-duanya negatif dadah dan juga tidak memiliki rekod lampau,”katanya dalam satu kenyataan hari ini.

Tambahnya, kedua-dua suspek merupakan peneroka disyaki telah melakukan perbuatan pertama dan kedua selang dua bulan.
Katanya, suspek telah direman selama tiga hari sehingga 8 Ogos untuk membantu siasatan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pertimbang elaun tambahan bomba urus jenazah Covid-19
Oleh ROHANA MOHD. NAWI

7 Ogos 2021, 4:02 pm
MACHANG – Kerajaan sedia mempertimbangkan cadangan pemberian elaun tambahan kepada anggota Jabatan Bomba dan Penyelamat (JBPM) yang terlibat secara langsung dengan pengurusan jenazah pesakit Covid-19.
Menteri Perumahan dan Kerajaan Tempatan, Datuk Zuraida Kamaruddin berkata, pengorbanan anggota JPBM sewaktu melakukan kerja-kerja tersebut yang berisiko dijangkiti virus Covid-19 wajar dihargai.
“Sekarang mungkin sudah ada yang terima elaun khas pengurusan Covid-19. Saya rasa boleh pertimbangkan (cadangan elaun tambahan) memandangkan risikonya tinggi.
“Memandangkan pengurusan Covid-19 sudah menjadi tanggungjawab bersama walaupun bukan kerja mereka, jadi kita akan bincang perkara tersebut,” katanya pada sidang akhbar selepas mengadakan lawatan kerja ke Program Perumahan Rakyat (PPR) Bukit Belah di sini hari. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Melecur separuh badan bengkel meletup
Oleh ROSALWANI CHE SOH

7 Ogos 2021, 3:40 pm
TUMPAT – Seorang pemilik bengkel motosikal melecur separuh bahagian badannya selepas terkena percikan minyak hitam dalam kejadian kebakaran di Kampung Gerong di sini semalam.
Mangsa, Mohamad Azmi Deraman, 53, mengalami kecederaan itu ketika dia cuba untuk menyelamatkan dua buah motosikal pelanggan dan beberapa barangan lain selepas bengkelnya terbakar sebelum meletup kira-kira pukul 9.45 malam.
Anak mangsa, Mohamad Haziq,19, sewaktu kejadian, dia bersama ayah dan keluarganya sedang beristirahat selepas menutup operasi bengkel yang berada di belakang rumah pada sebelah petang.
Katanya, bagaimanapun, mereka sekeluarga dikejutkan dengan jeritan orang awam yang memaklumkan bahawa kebakaran berlaku dari bahagian dalam bengkel.
Badan Mohamad Azmi melecur 60 peratus dan kini dirawat di HRPZ II Kota Bharu. FOTO IHSAN BOMBA
“Ayah terus bergegas keluar dari rumah dan cuba menyelamatkan dua buah motosikal pelanggan yang dibaiki dan beberapa barangan lain. Kami sempat menggunakan alat pemadam api untuk memadamkan kebakaran yang masih kecil ketika itu.
“Api semakin marak menyebabkan saya keluar dan pergi ke kedai runcit berhampiran untuk mengambil alat pemadam api yang lebih besar sebelum terdengar bunyi letupan dari dalam bengkel,” katanya ketika ditemui pemberita di lokasi kejadian hari ini. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


19,257 kes baharu hari ini
Oleh SITI A'ISYAH SUKAIMI

7 Ogos 2021, 3:55 pm
PUTRAJAYA – Sebanyak 19,257 kes baharu dilaporkan hari ini, menjadikan jumlah kes positif Covid-19 sebanyak 1,243,852 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 7,084 kes, diikuti oleh Kuala Lumpur (2,450 kes), Kedah (1,514 kes), Sabah (1,255 kes) dan Johor (1,182 kes).
“Pulau Pinang (959 kes), Kelantan (930 kes), Negeri Sembilan (884 kes), Perak (774 kes), Pahang (714 kes), Sarawak (573 kes), Terengganu (425 kes) dan Melaka (414 kes).
“Selain itu, Putrajaya (56 kes), Perlis (41 kes) dan Labuan (dua kes),” katanya pada Facebook di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Shah Firdaus turut mara ke suku akhir
Oleh MUHAMMAD RIDUAN MOHD HANAFIAH

7 Ogos 2021, 3:57 pm
JAGUH berbasikal negara, Muhammad Shah Firdaus Sahrom bangkit melakukan kejutan apabila mara ke peringkat suku akhir dalam acara keirin meskipun terjatuh pada pusingan kelayakan di Olimpik Tokyo sebentar tadi.
Kecederaan yang dialami akibat insiden pada aksi saringan tidak mematahkan semangat pelumba berusia 25 tahun itu untuk mengiringi Datuk Azizulhasni Awang pada ke suku akhir selepas menamatkan saingan di kedudukan kedua dalam pusingan repechages.
Shah Firdaus terjatuh pada pusingan kelayakan menyebabkan dia terpaksa menarik diri ketika saingan itu diadakan semula, namun membuat keputusan untuk menyertai pusingan repechages.
Pada saingan suku akhir nanti akan melibatkan 18 pelumba dan di bahagikan  kepada tiga saringan.
Pelumba-pelumba yang menduduki tempat pertama hingga keempat di setiap saringan akan layak ke peringkat separuh akhir. – K! ONLINE


Henjutan Azizulhasni terus ke suku akhir
Oleh MUHAMMAD RIDUAN MOHD HANAFIAH

7 Ogos 2021, 3:32 pm
JAGUH berbasikal negara, Datuk Azizulhasni Awang menepati ramalan apabila mara ke peringkat suku akhir acara keirin sekali gus membolehkannya untuk menyimpan tenaga sebelum turun semula ke Velodrom Izu pagi esok.
Pada saingan tersebut, pemenang pingat gangsa keirin di Rio 2016 itu tampil bijak mengawal perlumbaan sekali gus menamatkan saingan kelayakan ketiga di tempat pertama.
Pelumba Trinidad & Tobago, Nicholas Paul mengakhiri saingan tempat kedua sekali gus mengiringi Azizulhasni pada saingan suku akhir.
Sementara itu, seorang lagi pelumba negara, Muhammad Shah Firdaus Sahrom terpaksa beraksi ke pusingan repechage selepas dikatakan menarik diri sejurus kemalangan pada saingan kelayakan. – K! ONLINE


“Kalau semua letak jawatan siapa hendak buat kerja.”
Oleh KHAIRULMIZAN YAHYA

7 Ogos 2021, 4:12 pm
MARAN – Ahli Parlimen Maran, Datuk Seri Ismail Abd. Muttalib menegaskan kekal dengan pendirian dan tidak akan menarik balik sokongan terhadap Perdana Menteri, Tan Sri Muhyiddin Yassin serta kerajaan Perikanan Nasional (PN) meskipun mendapat arahan daripada pucuk pimpinan parti.
Beliau berkata, tindakan menarik sokongan terhadap Perdana Menteri tidak wajar dalam keadaan negara berhadapan pandemik Covid-19 apatah lagi Muhyiddin telah mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah yang memperkenankan supaya usul undi tidak percaya dijalankan di Parlimen.
“Saya dilantik menjadi ahli Parlimen, matlamat saya untuk berkhidmat untuk rakyat. Saya menyokong Perdana Menteri sama seperti saya beri sokongan kepada Perdana Menteri lain sebelum ini, tidak perlu dipolitikkan.
“Kalau letak jawatan semua sekali, siapa yang hendak buat kerja, kita sudah merasa 22 bulan di bawah kerajaan DAP (pembangkang), mereka tidak berbuat apa-apa untuk membantu rakyat,”katanya pada program Mobilisasi Vaksin Komuniti (MOVAK) di Dewan Semai Bakti Felda Jengka 3, di sini, hari ini.
Dalam pada itu, Ismail yang juga Timbalan Menteri Perumahan dan Kerajaan Tempatan berkata, setakat ini beliau belum menerima apa-apa surat makluman mengenai tindakan yang bakal dikenakan parti akibat tindakannya yang secara terbuka menyokong Muhyiddin.
Katanya, sehingga kini dia masih lagi menjadi ahli UMNO dan masih setia dengan parti keramat itu yang masih terus relevan dalam membantu dan membela rakyat.

“Saya hendak pemimpin yang buat kerja, tidak ada penyelewengan, saya hendak pemimpin yang ikhlas bekerja untuk rakyat, bukan yang fikirkan masalah sendiri.
“Kalau (fikirkan) peribadi sendiri, bagaimana kita boleh membela rakyat, negara kita dan agama kita,”ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes denggi turun mendadak tahun ini
Oleh KOSMO!

7 Ogos 2021, 4:04 pm
Oleh PETAH WAZZAN ISKANDAR
PUTRAJAYA – Malaysia mencatatkan penurunan kes demam denggi tahun ini dengan merekodkan sebanyak 16,565 kes bagi tempoh Januari hingga semalam berbanding 63,988 kes bagi tempoh sama tahun lalu.
Menteri Kesihatan, Datuk Seri Dr. Adham Baba berkata, jumlah itu menyaksikan perbezaan sebanyak 47,423 kes bersamaan 74.1 peratus.
Katanya, purata bilangan kes mingguan demam denggi yang dilaporkan sehingga kini adalah sebanyak 534 kes seminggu berbanding 1,700 kes seminggu pada tahun lalu dan 2,500 kes seminggu pada tahun sebelumnya.
“Malah tahun ini, semua negeri di Malaysia menunjukkan penurunan kes demam denggi berbanding tahun lalu dengan penurunan di antara 20 peratus sehingga 94 peratus.
“Bilangan kematian demam denggi sehingga kini adalah sebanyak 10 kematian berbanding 106 kematian bagi tempoh sama tahun 2020, iaitu pengurangan jumlah kematian sebanyak 96 kematian yang bersamaan 90.6 peratus,” katanya dalam kenyataan hari ini.

Adham berkata, semua pihak tidak boleh mengabaikan usaha pencegahan dan kawalan penyakit berjangkit lain seperti demam denggi kerana kealpaan boleh menyebabkan kejayaan yang dicapai akan terhapus dalam sekelip mata. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pantau jualan pelitup muka tiruan
Oleh WAT KAMAL ABAS

7 Ogos 2021, 4:08 pm
PARIT BUNTAR – Pengguna diminta berhati-hati dengan penjualan pelitup muka tiruan dan berkualiti rendah dipasaran ketika ini kerana boleh mendedahkan pengguna kepada bahaya Covid-19.
Difahamkan pelitup muka berkualiti rendah itu boleh mengakibatkan pemakainya mengalami kesukaran bernafas selain tali gelung telinga juga agak kasar.
Pengerusi Jawatankuasa Perdagangan Dalam Negeri dan Hal Ehwal Pengguna negeri Perak, Datuk Abdul Yunus Jamahri berkata, pemantauan sentiasa dilakukan bagi mengelak pengguna tertipu.
Menurut beliau, ini termasuk penjualan dalam talian bagi memastikan tiada pihak yang mengambil kesempatan menjual pelitup muka cap ayam atau berkualiti rendah.
“Kementerian Perdagangan Dalam Negeri dan Hal Ehwal Pengguna (KPDNHEP) Perak sentiasa membuat pemantauan terhadap perkara ini.
“Setakat ini tiada laporan seumpamanya diterima tetapi kita sentiasa buat pemeriksaan termasuk pada penjual online,” katanya.

Beliau ditemui pemberita pada Program Mobilasasi Vaksin Komuniti (Movak)di Dewan Sekolah Jenis Kebangsaan Cina (SJKC) Nam Hua di Tanjung Piandang dekat sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


750 petugas kesihatan di Kedah dijangkiti Covid-19
Oleh NORLIDA AKMAR IDROS

8 Ogos 2021, 10:32 pm
ALOR SETAR – Jabatan Kesihatan Negeri (JKN) Kedah merekodkan seramai 750 orang petugas di kemudahan kesihatan awam dan swasta di negeri ini dijangkiti Covid-19 sejak tahun lalu.
Pengarah Kesihatan negeri, Dr. Othman Warijo berkata, jumlah jangkitan melibatkan petugas kesihatan meningkat kepada 665 kes pada tahun ini sehingga 31 Julai lalu berbanding 85 kes pada tahun lepas.
“Sebanyak 85 kes berlaku pada tahun lalu dengan kadar insiden 0.36 peratus daripada keseluruhan petugas kesihatan di Kedah.
“Data sehingga 31 Julai lalu pula merekodkan 665 kes atau kadar insiden 2.83 peratus petugas kesihatan dijangkiti Covid-19 dengan pertambahan kadar itu adalah selari dengan peningkatan kes Covid-19 di negeri ini,” katanya dalam satu kenyataan di sini hari ini.
Kata beliau, analisis lanjut data kes pada tahun ini menunjukkan petugas kesihatan yang disahkan positif melibatkan semua peringkat umur antara 20 hingga 60 tahun dengan 69 peratus terdiri daripada wanita.
“Kumpulan perjawatan utama yang paling ramai dijangkiti ialah daripada perkhidmatan sokongan sebanyak 4.8 peratus, penolong pegawai perubatan (3.9 peratus), kejururawatan (3.3 peratus dan pegawai serta pakar perubatan (3 peratus),” ujarnya.

Menurutnya, analisis selanjutnya menunjukkan 99.7 peratus daripada kes sepanjang tahun ini adalah bergejala ringan atau tanpa gejala.
“Tiada kematian berkaitan Covid-19 dalam kalangan petugas kesihatan dilaporkan sehingga 31 Julai lalu dengan pecahan kes mengikut tahap klinikal adalah kategori satu (tanpa gejala) 299 kes (44.9 peratus) dan kategori 2 (gejala ringan) 364 kes (54.7 peratus).
“Seterusnya kategori 3 (jangkitan paru-paru) satu kes (0.2 peratus), kategori 4 (perlu bantuan oksigen) satu kes (0.2 peratus) dan tiada kes bagi kategori lima (perlu bantuan pernafasan),” jelasnya.
Tambahnya, rekod JKN juga menunjukkan 59 peratus daripada kes tersebut mendapat jangkitan di luar tempat.
“Jangkitan di tempat kerja bagaimanapun masih berlaku dan memerlukan penambahbaikan segera,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dapat rasa gangguan lain pada Siti Sarah – Fadzilah Kamsah
Oleh NUR EMIRA SAIZALI dan

8 Ogos 2021, 11:06 pm
PETALING JAYA – Pakar motivasi terkenal, Datuk Dr. Mohd. Fadzilah Kamsah dapat berasakan terdapat gangguan paranormal sedang mengganggu penyanyi Siti Sarah yang kini masih berada dalam keadaan koma dan dirawat di Unit Rawatan Rapi (ICU), Pusat Perubatan Universiti Kebangsaan Malaysia (PPUKM), Cheras sejak dua hari lalu.
Perkara berkenaan didedahkan Fadzilah usai sesi bacaan Yassin dan doa selamat buat Siti Sarah yang dianjurkan suaminya, pelawak Shuib Sepahtu sebentar tadi.
Dalam sesi berkenaan, penceramah bebas itu turut menyarankan Shuib agar meminta kebenaran daripada pihak hospital untuk membuka bacaan ayat-ayat Ruqyah di sisi Siti Sarah.
“Saya sarankan kepada Shuib, minta kebenaran daripada pihak hospital untuk membuka bacaan ayat-ayat Ruqyah di katil Siti Sarah. Sebab saya dapat rasakan ada gangguan lain pada dia. Gangguan tersebut agak mengganggu dia,” dedah Fadzilah.
Fadzilah turut berkongsi kaedah terbaik merawat penyakit selain bergantung dengan ubat-ubatan dan teknologi moden iaitu bacaan Asma al-Husna.
“Kaedah merawat selain ubat dan teknologi moden adalah Asma al-Husna. Itu adalah terapi untuk semua jenis gangguan.

“Selain itu saya minta semua orang yang ada di sini, tengok gambar Siti Sarah dan bacakan al-Fatihah. Boleh juga baca apa sahaja doa.
“Kemudian hembuskan kepada gambarnya. Dengan niat supaya Allah sembuhkan dia. Mana tahu dalam lebih 1,000 orang yang berbuat demikian, ada seseorang yang Allah angkat doanya,” katanya lagi.
Pada masa sama, Fadzilah turut memberitahu Shuib bahawa bayi yang dilahirkan Siti Sarah pada Jumaat lalu memerlukan sentuhan daripada bapanya untuk terus kuat dan sihat.
“Saya tidak pasti juga macam mana dengan keadaan bayi dalam inkubator, tapi cari jalan dan minta izin untuk jumpa dengannya. Sebab kajian juga menunjukkan, sentuhan ibu bapa sangat berkesan.
“Sentuhlah bayi itu dengan doa, agar dia 100 peratus cepat kuat dan sihat. Itulah terapi paling mustajab,” katanya.
Sehingga kini, pelantun lagu Kesetiaanku itu masih belum sedarkan diri setelah ditidurkan sejak petang Jumaat lalu untuk menjalani pembedahan mengeluarkan bayi dalam kandungannya yang berusia lapan bulan.
Biarpun dilahirkan pramatang dan menggunakan bantuan pernafasan, bayi yang dinamakan sebagai Ayash Affan atas pilihan Sarah itu berada dalam keadaan stabil.
Siti Sarah, 37, sebelum ini dikejarkan ke PPUKM pada Selasa lalu berikutan tahap oksigen dalam badannya yang semakin merosot.
Sarah dan Shuib sekeluarga disahkan positif Covid-19 sejak 25 Julai lalu selepas menjalani saringan setelah pembantu rumah disahkan positif virus maut tersebut.
Pasangan itu bernikah pada 2011 dan dikurniakan tiga cahaya mata iaitu Uwais Alqarni, 10, Dzahira Talita Zahra, 8, dan Ariq Matin, 6. – K! ONLINE


Martin julang kemenangan pertama bersama Pramac Racing
Oleh KOSMO!

8 Ogos 2021, 9:39 pm
SPIELBERG – Pelumba Pramac Racing, Jorge Martin kembali berada di landasan terbaiknya apabila melakukan kejutan meraih kemenangan pertama Kejuaraan Motosikal Dunia (MotoGP) di Grand Prix (GP) Styria sebentar tadi.
Meskipun perlumbaan tersebut dihentikan akibat berlaku insiden kemalangan membabitkan Dani Pedrosa (KTM) dan Lorenzo Savadori (Aprilia) di pusingan kedua, namun ia tidak mengganggu fokus Martin.
Ketika saingan itu dimulakan semula, Martin yang memulakan saingan di petak pertama terus memberi tekanan dan menguasai sepanjang perlumbaan tersebut.
Martin sebelum ini terpaksa berehat tiga perlumbaan akibat kemalangan sewaktu di GP Portugal yang mengakibatkan patah di tiga bahagian iaitu metacarpal ibu jari kanan, kaki kanan (pergelangan kaki) dan tibial kiri (lutut).
“Sukar saya nak mempercayainya dan sungguh luar biasa. Saya fokus pada setiap pusingan dan saya gembira dengan kemenangan ini.
“Saya ingin mengucapkan terima kasih kepada keluarga saya kerana ini adalah permulaan terbaik dalam karier saya. Saya harap mampu mengekalkan aksi terbaik ini pada perlumbaan akan datang,” katanya.

Pelumba Suzuki, Joan Mir yang cuba mengejar kedudukan Martin terpaksa menamatkan saingan tempat kedua, manakala Fabio Quartararo (Yamaha) tempat ketiga.
Sebagai rekod, kali terakhir Martin menaiki podium sewaktu dia menamatkan saingan tempat ketiga di Grand Prix Doha pada April lalu.
Hasil keputusan tersebut, Quartararo dilihat terus mengukuhkan cengkaman selaku pendahulu carta kedudukan pelumba ketika ini dengan 172 mata sekali gus meninggalkan Johann Zarco ditempat kedua dengan 131 mata, manakala Mir tempat ketiga dengan 116 mata. – K! ONLINE


[VIDEO] ‘Keadaan Siti Sarah sangat tak baik sekarang’
Oleh KOSMO!

8 Ogos 2021, 9:41 pm
PETALING JAYA – “Sebelum majlis bacaan Yasin ini, doktor maklumkan keadaan Siti Sarah sangat tidak baik.”
Itu mukadimah suami kepada penyanyi Siti Sarah, Shuib memaklumkan keadaan terkini kondisi semasa isterinya yang sudah lebih dua hari berada dalam keadaan koma di Unit Rawatan Rapi, Pusat Perubatan Universiti Kebangsaan Malaysia, Cheras.
Lebih mendukacitakan, Shuib atau nama lengkapnya, Shahmira Muhamad, 37, turut memberitahu paras bacaan oksigen isterinya itu pula berada pada tahap yang rendah.
“Saya dimaklumkan oleh pihak hospital bahawa keadaan kesihatan Siti Sarah sangat tidak baik dan bacaan paras oksigennya pula hanya 40.
“Sekarang pihak hospital sedang cuba untuk terbalikkan Sarah,” kongsi Shuib sebelum majlis bacaan Yassin secara virtual sebentar tadi.
Kosmo! pada 7 Ogos lalu melaporkan Siti Sarah selamat melahirkan bayi lelaki dalam keadaan koma atau ditidurkan menerusi pembedahan bagi mengelakkan risiko akibat keadaannya yang agak kritikal.

Biarpun dilahirkan pra matang dan menggunakan bantuan pernafasan, bayi yang akan dinamakan sebagai Ayash Affan atas pilihan Sarah itu berada dalam keadaan stabil dan semakin aktif.
Siti Sarah, 37, sebelum ini dikejarkan ke Pusat Perubatan Universiti Kebangsaan Malaysia, Cheras, Kuala Lumpur pada Selasa lalu berikutan tahap oksigen dalam badannya yang semakin merosot.
Sarah dan Shuib sekeluarga disahkan positif Covid-19 sejak 25 Julai lalu selepas menjalani saringan setelah pembantu rumah disahkan positif virus maut tersebut.
Pasangan itu bernikah pada 2011 dan dikurniakan tiga cahaya mata iaitu Uwais Alqarni, 10, Dzahira Talita Zahra, 8, dan Ariq Matin, 6. – K! ONLINE


Chopra tamatkan penantian India
Oleh KOSMO!

8 Ogos 2021, 8:51 pm
TOKYO – India akhirnya berjaya menamatkan penantian lama untuk memenangi pingat emas dalam sukan olahraga di pentas Sukan Olimpik menerusi kejayaan atlet rejam lembing, Neeraj Chopra pada edisi Tokyo 2020.
Chopra, 23, mencipta kejutan sensasi untuk menjuarai aksi final rejam lembing lelaki dengan catatan sejauh 87.58 meter (m) di Stadium Olimpik kelmarin.
Jarak dilakukan juara Sukan Komanwel 2018 itu berjaya menewaskan dua pilihan utama dari Republik Czech, Jakub Vadlejch yang memenangi pingat perak dengan catatan 86.67m dan pemenang tempat ketiga, Vitezslav Vesely (85.44m).
“Keyakinan saya agak tinggi kerana berjaya memberikan prestasi terbaik sewaktu pusingan kelayakan sebelum ini. Saya yakin dapat melakukan yang lebih baik.
“Namun, saya sendiri tidak menjangka bahawa prestasi ini telah membolehkan saya memenangi pingat emas. Sukar untuk saya ungkapkan dengan kata-kata tetapi saya sangat gembira,” kata Chopra.
Chopra kini pemenang pingat emas kedua India melalui acara individu sejak Abhinav Bindra melakukannya dalam sukan menembak bagi kategori 10m air rifle pada Beijing 2008.

Kejayaan atlet dari Haryana itu juga secara tidak langsung telah menyelamatkan maruah kontinjen India kerana ia adalah pingat emas pertama negara berkenaan di pentas Tokyo 2020.
Secara keseluruhan, India yang menghantar 124 atlet daripada 18 jenis sukan cuma berjaya memenangi satu pingat emas, dua perak dan empat gangsa kali ini. – AGENSI


Thailand berdepan kekurangan bekalan makanan akibat ‘lockdown’
Oleh KOSMO!

8 Ogos 2021, 9:00 pm
BANGKOK – Thailand berdepan kemungkinan kekurangan bekalan makanan apabila kilang pemprosesan makanan ditutup dan pekerja yang dijangkiti Covid-29 tidak dibenarkan bertugas, lapor Thaiger News kelmarin.
Pasar dan pasar raya mula menunjukkan penyusutan stok selepas hampir 100 buah kilang makanan seluruh negara ditutup separuh atau sepenuhnya dengan kapasiti pengeluaran dikurangkan.
Beberapa pasar juga terpaksa ditutup kerana kekurangan bekalan makanan untuk dijual.
Di beberapa buah pasar awam pula, banyak gerai yang ditutup dan gerai yang masih dibuka pula sering kehabisan stok makanan dan tidak mampu memenuhi permintaan pelanggan.
Keadaan itu juga menyebabkan harga makanan meningkat dengan seorang penjual tempatan berkata harga seekor ayam meningkat sekurang-kurangnya lima baht (RM0.63) susulan isu tersebut.
Bekalan keperluan asas seperti daging, mi, susu, telur, snek, sos, gula-gula, sosej dan makanan segera juga semakin sukar didapati.

Menurut Presiden Persatuan Pemprosesan Makanan Thailand, kilang pemprosesan makanan berusaha untuk terus beroperasi dan dalam masa sama terus menjaga keselamatan pekerja daripada wabak Covid-19, menggunakan teknik Bubble and Seal yang ‘melindungi’ pekerja yang dijangkiti.
Presiden Persatuan Perdagangan Borong dan Runcit Thailand pula mengatakan bahawa banyak kilang memproses makanan telah menyaksikan penurunan kapasiti pengeluaran antara 20 hingga 30 peratus.
Pengurangan itu menjejaskan permintaan yang meningkat bagi barang keperluan makanan kerana sebahagian besar Thailand berada di dalam perintah berkurung separa. -Agensi


Guna lori bawa jenazah pesakit Covid-19
Oleh SITI AMINAH MOHD YUSOF

8 Ogos 2021, 9:51 pm
PETALING JAYA – Satu klip video menunjukkan lori Majlis Bandaraya Shah Alam (MBSA) telah diubah suai menjadi kenderaan membawa jenazah pesakit Covid-19.
Video berdurasi 1 minit 4 saat itu diiringi bacaan surah al-Fatihah selain memaparkan sepasukan petugas yang lengkap memakai pakaian perlindungan diri (PPE) mengusung jenazah untuk urusan pengebumian.
Kelihatan ruangan dalam lori berkenaan mengandungi rak khas tiga tingkat di bahagian kiri dan kanan bertujuan menempatkan jenazah yang meninggal dunia akibat Covid-19.
Petugas lengkap mengenakan PPE mengusung jenazah untuk dikebumikan di Tanah Perkuburan Islam, Seksyen 21, Shah Alam. – Ihsan Facebook MBSA
MBSA menerusi kenyataan di laman Facebook berkata, pihaknya mengambil inisiatif untuk membantu mempercepatkan pengurusan jenazah pesakit Covid-19.
“Sebuah lori sedia ada milik MBSA telah diubah suai untuk dijadikan kenderaan membawa jenazah pesakit Covid-19 ke Tanah Perkuburan Islam, Seksyen 21, Shah Alam.
“Kenderaan yang diubahsuai tersebut diharap dapat membantu mempercepatkan proses pengebumian jenazah pesakit Covid-19 dan memudahkan urusan semua pihak,” katanya dalam kenyataan tersebut hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hadir untuk janji temu perancang kehamilan, dapat suntikan vaksin
Oleh KOSMO!

8 Ogos 2021, 8:30 pm
HONG KONG – Seorang wanita yang menghadiri janji temu bagi mendapatkan suntikan kontraseptif atau perancang kehamilan terkejut apabila petugas kesihatan tersilap memberikannya vaksin Covid-19 jenis Sinovac, lapor laman Coconuts.co kelmarin.
Wanita berusia 32 tahun yang dikenali sebagai Hiu Ying itu memberitahu portal berita online tempatan, HK01 bahawa dia hanya menyedari telah menerima suntikan vaksin Sinovac apabila melihat jarum suntikan yang digunakan padanya itu lebih panjang berbanding jarum suntikan kontraseptif sebelum ini.
Dia kemudian bertanya kepada doktor itu tentang suntikan yang diterimanya dan doktor itu menjawab ia merupakan vaksin Sinovac Covid-19.
“Saya datang ke sini untuk mendapatkan suntikan kontraseptif, bukan vaksin Covid-19,” jawab wanita itu kepada doktor terbabit.
Doktor tersebut kemudiannya mengaku kesilapan tersebut dan mahu menyuntik wanita itu dengan suntikan kontraseptif.
Dia yang sudah menerima dua dos vaksin Pfizer bagaimanapun enggan dan bertanya sekiranya dia boleh membuat aduan berkenaan kesilapan tersebut kepada jabatan kerajaan.

Doktor tersebut memeriksa tekanan darah wanita itu selepas menerima vaksin dan mendapati ia telah meningkat.
Wanita itu turut mendakwa dia berasa sakit kepala sebelum petugas berkenaan menghubungi ambulans dan dimasukkan ke hospital dengan surat doktor yang bertulis ‘Tersilap terima vaksin Sinovac’.
“Saya rasa doktor tersebut sangat tidak bertanggungjawab malah kelihatan terpinga-pinga dan tidak tahu bagaimana untuk mengawal situasi itu,” kata Hiu Ying.
Sehingga kelmarin, klinik tersebut gagal dihubungi untuk mendapatkan penjelasan berkenaan isu terbabit. -Agensi


Lemas selepas selamatkan adik
Oleh IVAN AMIRUL

8 Ogos 2021, 8:29 pm
PENAMPANG – Seorang remaja perempuan ditemui lemas selepas cuba menyelamatkan adik bongsunya dalam kejadian di Sungai Moyog berhampiran Kampung Kambau hari ini.
Dalam kejadian pukul 9 pagi itu, mangsa berusia 16 tahun dikatakan terjun ke dalam sungai selepas menyedari adiknya hanyut dibawa arus.
Ketua Polis Daerah Penampang, Deputi Superintendan Mohd. Haris Ibrahim berkata, mangsa yang dipercayai kepenatan terus tenggelam sebelum ditemui lemas sebaik berjaya membawa adiknya ke tepi sungai.
“Kita menerima laporan pada pukul 11.14 pagi sebelum sepasukan anggota dan pegawai pergi ke lokasi kejadian.
“Siasatan awal mendapati mangsa dan tiga adiknya pergi mandi di sungai berkenaan,” katanya ketika dihubungi di sini semalam.
Menurut beliau, Kejadian dipercayai bermula selepas mangsa cuba menyelamatkan adik perempuannya yang dibawa arus.

Selepas adiknya berjaya diselamatkan, mangsa dilihat tenggalam sebelum ditemui lemas. -K! ONLINE


JDT tundukkan Sabah 2-0
Oleh MOHAMAD FAIZAL HASHIM

8 Ogos 2021, 11:30 pm
ISKANDAR PUTERI – Penyandang juara Liga Super tujuh musim berturut-turut, Johor Darul Ta’zim (JDT) tidak berdepan masalah menundukkan skuad Badak 2-0 pada aksi liga di Stadium Sultan Ibrahim, di sini malam tadi.
Kemenangan tersebut membolehkan skuad Harimau Selatan kembali menjarakkan kedudukan di persada liga dengan perbezaan lapan mata di hadapan pencabar terdekat pasukan Terengganu FC.
Leandro Velazquez yang kembali menyertai pasukan JDT setelah pulih dari kecederaan menjadi perancang utama pasukan dengan mengatur gerakan gol yang dijaringkan Bergson Da Silva.
Pasukan JDT hampir mencetak gol pertama pasukan seawal minit kedua menerusi hantaran silang Bergson namun gagal disudahkan Safawi Rasid setelah tandukannya melewati palang gol.
Gol pertama JDT hadir menerusi gerakan direncanakan Leandro yang menghantar bola kepada Safawi yang tidak dikawal di sayap kanan lalu melorong bola kepada Bergson yang melepaskan rembatan deras menewaskan penjaga gol pada minit ke-19.
Dua minit berselang, Leandro bijak mencipta peluang dengan membuat hantaran jauh kepada Bergson yang mudah melepasi perangkap ofsaid pasukan Sabah sebelum melakukan sepakan lambung yang mẹmbuatkan penjaga gol, Rozaimie Rohim terpaku melihat bola menerjah gawang.

Skuad kendalian Kurniawan Dwi Yulianto hampir memperoleh gol pertama namun rembatan deras kapten Risto Mitrevski ke arah penjuru gol pada minit ke-28 menerusi sepakan percuma berjaya dikuis keluar Farizal Marlias.
Pasukan tuan rumah hampir menambah jaringan menerusi hantaran Safiq Rahim yang bijak mencari Safawi namun Safawi sekali lagi gagal memanfaatkan peluang terhidang itu.
Sebelum babak pertama tamat, skuad Badak sekali lagi melancarkan serangan ke arah kubu JDT hampir mencipta gol menerusi percubaan Levy Madinda namun rembatan hanya menerjah jaring luar gol.
Bersambung babak kedua, pasukan kendalian Benjamin Mora terus bernafsu untuk mencari gol bagi meletakkan pasukan di kedudukan yang lebih selesa.
Peluang terbaik untuk menambah gol hadir pada minit ke-55 namun Bergson yang mempunyai pilihan untuk mencipta umpanan gol buat Safiq bertindak tamak melepaskan rembatan dari luar kotak penalti yang sedikit tersasar.
Akhyar Rashid yang dibawa masuk pada babak kedua hampir memahatkan nama dalam senarai penjaring namun rembatannya dari jarak dekat tidak tepat ke arah gol.
Hasrat Bergson untuk mencari hatrik pada perlawanan itu tidak kesampaian apabila percubaan demi percubaan yang dilakukan tidak berjaya menemui gawang lawan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Johor terima dua juta dos vaksin bulan ini – Adham
Oleh MOHD. HUSNI MOHD. NOOR

8 Ogos 2021, 7:37 pm
PUTRAJAYA – Johor akan menerima tambahan bekalan dua juta dos vaksin Covid-19 sepanjang bulan ini menerusi Program Imunisasi Covid-19 Kebangsaan (PICK).
Perkara itu disahkan Menteri Kesihatan Datuk Seri Dr. Adham Baba menerusi kenyataan akhbar dikeluarkan hari ini.
Adham berkata, tambahan bekalan sejumlah dua juta dos vaksin Covid-19 itu meliputi semua jenis vaksin yang telahpun mendapat kelulusan oleh Bahagian Regulatori Farmaseutikal Negara (NPRA).
Menurutnya, vaksin ini akan diagihkan ke seluruh Pusat Pemberian Vaksin (PPV) yang terdapat di negeri Johor.
“Sehingga hari ini, sejumlah 1,362,398 orang telah menerima suntikan dos pertama vaksin Covid-19 di negeri Johor.
“Manakala sejumlah 540,895 individu telah menerima suntikan dua dos vaksin,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga lagi kes positif dikesan di Parlimen
Oleh NOR IDAYU BOSRO

8 Ogos 2021, 8:02 pm
PUTRAJAYA – Tiga lagi kes positif Covid-19 berkaitan Sidang Mesyuarat Khas Parlimen yang diadakan pada 26 hingga 29 Julai lalu dilaporkan hari ini menjadikan jumlah terbaharu yang dijangkiti seramai 88 individu.
Ketua Pengarah Kesihatan, Tan Sri Dr. Noor Hisham Abdullah berkata, tiga kes baharu itu dikesan berkaitan semasa persidangan Dewan Rakyat membabitkan kontak rapat dengan 17 kes sudah dilaporkan sebelum ini menjadikan jumlah terkini sebanyak 20 kes.
Kes membabitkan saringan Pra Dewan Rakyat dan Pra Dewan Negara masing-masing kekal dengan 60 dan lapan kes setakat ini.
Beliau berkata, kes-kes tersebut dilaporkan pada 7 Ogos lalu dan mempunyai nilai kitaran ambang atau CT value RT PCR di antara 19.15 sehingga 22.27 iaitu bermaksud kadar kebolehjangkitan yang tinggi.
“Institut Penyelidikan Perubatan (IMR) sedang menjalankan jujukan genom penuh dan masih menunggu keputusan akhir.
“Kesemua kes mempunyai gejala ringan dan sebelum ini telah pun mendapat vaksin lengkap. Mereka juga telah mengambil langkah berjaga-jaga dengan kuarantin kendiri setelah pulang dari sidang Parlimen supaya tidak menjangkiti ahli keluarga,” katanya dalam satu kenyataan di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MOTAC perhalusi cadangan tukar van pelancongan jadi ambulans
Oleh SUBKHI SUDARJI

8 Ogos 2021, 7:34 pm
PUTRAJAYA – Kementerian Pelancongan, Seni dan Budaya (MOTAC) kini sedang memperhalusi inisiatif pengubahsuaian 100 buah van pelancongan untuk dijadikan ambulans di bawah Pasukan Bertindak Khas Greater Klang Valley bagi membantu kes kecemasan membabitkan Covid-19 terutama di sekitar Lembah Klang.
Menterinya, Datuk Seri Nancy Shukri berkata, perkara itu sedang dibincangkan bersama Agensi Pengangkutan Awam Darat (APAD) untuk melihat kaedah terbaik bagi merealisasikan cadangan yang
dikemukakan.
Beliau berkata, permit van pelancongan bagi Semenanjung Malaysia adalah di bawah bidang kuasa APAD dan sebarang urusan yang melibatkan pengubahsuaian adalah tertakluk kepada kelulusan APAD.
Menurutnya, bagi Sabah, Sarawak dan Labuan pula, permit kenderaan pelancongan dikeluarkan oleh kementeriannya di bawah Akta Pelesenan Kenderaan Pelancongan 1999 (Akta 594).
“Permit oleh APAD hanya dikeluarkan untuk pengusaha van pelancongan yang merupakan syarikat agensi pelancongan yang dilesenkan oleh kementerian di bawah Akta Industri Pelancongan 1992.
“Syarikat tersebut perlu mempunyai lesen pengendali pelancongan dalam negeri (inbound) terlebih dahulu sebelum boleh memohon kepada APAD,” katanya dalam satu kenyataan di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tidak selesa berjiran dengan kubur, wanita jual rumah RM300
Oleh KOSMO!

8 Ogos 2021, 7:21 pm
JAKARTA – Seorang wanita menjadi tular di aplikasi sosial TikTok kerana mahu menjual kediamannya dengan harga yang sangat murah iaitu 1 juta rupiah (RM292.10) kerana terpaksa berjiran dengan tapak perkuburan, lapor laman Suara.com kelmarin.
Video yang dimuat naik di akaun TikTok @bro_tempe itu menunjukkan rumah berwarna berwarna hijau dan biru itu mahu dijual dengan harga yang terlampau murah.
“Rumah ini mahu dijual, murah-murah sahaja,” demikian tulis keterangan pada video tersebut.
Dalam video itu, dapat dilihat pemilik akaun itu yang merupakan seorang lelaki mendekati seorang wanita yang sedang menyapu sampah untuk bertanyakan kebenaran tentang harga rumah yang dijual.
Wanita itu mengiyakannya dan berkata ia dijual dengan harga yang dipamerkan. Pemilik akaun itu terkejut dan bertanya sebab ia dijual pada harga yang ‘tidak masuk akal’.
“Saya cuma tidak selesa dengan jiran tetangga,” katanya.

Pemilik akaun itu kemudian terkejut kerana jiran yang dimaksudkan adalah kawasan perkuburan.
Netizen yang melihat video itu meninggalkan pelbagai komen tentang video tersebut.
“Jirannya itu bukankah rumah masa depan?,” tanya seorang netizen.
“Mungkin jirannya itu tidak menghiburkan kerana apabila diajak berbual, dia tidak mahu,” tulis seorang lagi netizen. -Agensi


Ingkar SOP: 276 ditahan, 25 premis diarah tutup
Oleh AMREE AHMAD

8 Ogos 2021, 8:04 pm
PUTRAJAYA – Bilangan pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 276 individu ditahan dengan 255 dikompaun manakala 21 lagi direman.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 25 premis meliputi kilang, premis perniagaan dan tapak pembinaan diarahkan tutup kerana didapati ingkar SOP.
“Pasukan Task Force Operasi Pematuhan melakukan pemeriksaan ke atas 1,419 kilang, 17,051 premis perniagaan, 415 tapak pembinaan dan 189 asrama penempatan pekerja,” katanya dalam kenyataan hari ini.
Menurut beliau, sembilan pendatang asing tanpa izin turut ditahan dan tiga kenderaan darat disita semalam melalui Operasi Benteng selain 909 sekatan jalan raya di seluruh negara dijalankan.
Menyentuh kuarantin wajib, beliau berkata, 901 individu tiba di tanah air dengan jumlah kumulatif seramai 265,500 sudah diarahkan menjalani proses mandatori itu sejak 24 Julai tahun lalu.
“Sejumlah 9,707 individu terbabit masih lagi menjalani proses kuarantin wajib di sebanyak 83 hotel serta 11 buah institusi latihan awam dan swasta di seluruh negara,” jelas Hishammuddin.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Messi sah tinggalkan Camp Nou menuju ke Paris
Oleh KOSMO!

8 Ogos 2021, 8:20 pm
BARCELONA – Bintang Argentina, Lionel Messi mengesahkan dia tidak lagi menyarung jersi Barcelona selepas gagal memperbaharui kontrak bersama pasukan La Liga itu.
Messi yang menyertai The Catalans sejak 2000 ketika berusia 13 tahun mengakui, dia langsung tidak berniat untuk meninggalkan pasukan itu kerana menganggap rundingan kontrak baharu tidak berdepan masalah.
Bagaimanapun, sebaliknya berlaku apabila Barcelona terpaksa melepaskan aset mereka yang paling bernilai itu secara percuma gara-gara Peraturan Kewangan Adil (FFP) yang diperkenalkan La Liga.
“Sudah tentu ini detik yang sangat sukar kerana saya tidak berniat untuk meninggalkan pasukan ini. Saya berada di kelab ini sepanjang hidup saya, jadi tidak sangka ia berakhir seperti ini.
“Secara jujur, memang saya mahu keluar pada musim lalu, namun tidak berlaku. Kali ini, saya mahu kekal di kelab tetapi disebabkan La Liga, saya terpaksa tinggalkan pasukan ini,” kata Messi pada sidang media di Camp Nou sebentar tadi.
Pada masa sama, Messi tidak menolak kemungkinan dia akan menyertai kelab Perancis, Paris Saint-Germain (PSG) tetapi mengakui, pihaknya masih belum membuat sebarang keputusan muktamad berhubung destinasi seterusnya.

“Perkara itu (PSG) tidak mustahil tetapi kami masih belum bersetuju dengan mana-mana pihak. Saya menerima banyak panggilan daripada kelab berminat, namun semuanya masih belum dimuktamadkan,” ujarnya.
Difahamkan, PSG merupakan satu-satunya kelab yang sedang berunding secara terus dengan Messi dan sedia menawarkan kontrak selama dua tahun dengan nilai £25 juta (RM146.4 juta) setahun.-AGENSI


Sarat hamil 6 bulan, Elly Mazlein jalani rawatan tulang belakang
Oleh NUR EMIRA SAIZALI

8 Ogos 2021, 7:47 pm
PETALING JAYA – Selebriti versatil, Elly Mazlein memaklumkan dirinya kini menerima rawatan di sebuah pusat perubatan swasta di ibu negara selepas mengalami sakit tulang belakang.
Elly yang kini sarat hamil enam bulan menerusi satu hantaran Instagram hari ini memberitahu dia mempunyai masalah pada bahagian belakang badan.
“Untuk kesayangan semua, Kak Lina (panggilan untuk diri sendiri) sihat, cuma Kak Lina ada masalah bahagian belakang. Syukur, sekarang sudah boleh gerakkan badan.
“Sekejap lagi doktor akan lakukan pemeriksaan tulang belakang. Tadi buat pemeriksaan bayi Megat (bayi dalam kandungan). Alhamdulilah baby sihat (enam bulan),” tulisnya dalam satu hantaran terbaharu dalam Instagram sebentar tadi.
Pada masa sama, pengacara program Lagu Cinta Kita itu turut meminta orang ramai mendoakan kesejahteraan buat rakan selebritinya iaitu penyanyi, Siti Sarah Raisuddin yang masih ditidurkan di Unit Rawatan Rapi (ICU), Pusat Perubatan Universiti Kebangsaan Malaysia, Cheras.
“Malam ini ada bacaan Yaasin dan doa buat Sarah serta semua yang terkesan akibat Covid-19 melalui aplikasi Zoom, sama-sama berdoa ya kesayangan.

“Sarah, Jan  (panggilan untuk diri sendiri) doa dari hospital ya, tak dapat nak sertai. Jan sentiasa ingat Tasya (panggilan manja buat Sarah), sayang awak Tasya,” katanya lagi. – K! ONLINE


Kecoh fenomena langit terbelah petanda musibah bakal tiba
Oleh KOSMO!

8 Ogos 2021, 8:00 pm
JAKARTA -Satu fenomena mirip langit terbelah di Pacitan, Jawa Timur menjadi tular di media sosial baru-baru ini, lapor laman Suara.com kelmarin.
Ketua Bidang Mitigasi Gempa Bumi dan Tsunami Badan Metereologi dan Geofizik (BMKG), Daryono berkata terdapat dua kemungkinan yang menyebabkan fenomena itu berlaku.
“Terdapat awan unik berbentuk lurus di Pacitan dalam sebuah video YouTube dan terdapat dua sebab yang memunungkinkan perkara itu terjadi,” katanya.
Pertama, ia merupakan fenomena awan gulung dan pernah berlaku di beberapa kawasan.
Awan gulung berlaku apabila ada pertemuan antara udara dan kelembapan wap air yang berbeza dan dipengaruhi oleh tiupan angin yang terbentuk di bahagian garisan hadapan jisim udara dengan kandungan wap air yang berbeza.
Kemungkinan kedua pula ialah apabila awan itu terbentuk akibat jet udara yang kebiasaannya mempunyai diameter yang kecil dan garisan awan menjadi lebih jelas berbanding warna langit .

Ia lazimnya berlaku untuk tempoh yang singkat dan hilang dalam tempoh satu minit serta mempunyai bentuk seperti awan sirus.
“Yang pasti, awan itu merupakan satu fenomena biasa dan bukannya petanda akan terjadi musibah seperti bencana besar,” jelasnya. -Agensi


Azizulhasni tidur ‘bertemankan’ pingat perak
Oleh KOSMO!

8 Ogos 2021, 7:56 pm
PETALING JAYA – Perkongsian gambar memaparkan atlet berbasikal negara, Datuk Mohammad Azizulhasni Awang ‘tidur’ berkain pelikat disamping pingat perak yang dimenanginya di laman sosial rasmi milik atlet itu mencuit hati orang ramai.
Gambar tersebut dikongsi sendiri oleh Mohammad Azizulhasni dengan kapsyen “Gambar wajib, simpan sini.” itu mendapat perhatian pengguna media sosial yang rata-ratanya mengharapkan atlet berasal dari Terengganu itu boleh tidur nyenyak malam ini selepas bertungkus-lumus dalam perlumbaan keirin tengah hari tadi.
“Hati-hati Datuk, berat medal tu takut patah katil. Apa-apa pun selamat malam Datuk,” kata Sharil.
“Pakai kain pelikat masa tidur yang mahal tu. Apa-apapun tahniah Datuk, semoga menjadi inspirasi kepada anak muda yang mahu mengikut jejak langkah Datuk,” kata Wardina.
“Tahniah Datuk, boleh tidur nyenyak malam ini. Terima kasih bawa sedikit sinar untuk negara hari ini,” ciap MalaysianLady.
Di ruang komen juga dilihat beberapa pengguna media sosial menyatakan keterujaan mereka menantikan vlog terbaharu di laman YouTube Mohammad Azizulhasni mengenai pengalamannya sepanjang berada di Tokyo bagi temasya sukan Olimpik itu.

“Datuk, nanti buat video YouTube lagi, suka tengok pengalaman sepanjang Olimpik Tokyo di YouTube Datuk,” kata DivaSekolah.
Terdahulu, Mohammad Azizulhasni berjaya merangkul pingat perak melalui acara keirin di sukan Olimpik Tokyo 2020 hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


420,000 petani, penternak, nelayan mula divaksin 1 September
Oleh AMREE AHMAD

8 Ogos 2021, 7:40 pm
PUTRAJAYA – Sejumlah 420,000 individu meliputi petani, penternak, nelayan dan pengusaha industri agromakanan di seluruh negara bakal divaksin bermula 1 September depan.
Menerusi hantaran infografik dalam laman sosial Facebook rasmi Kementerian Pertanian dan Industri Makanan (MAFI), inisiatif itu akan berlangsung selama empat bulan sehingga 30 November.
“Pihak kementerian telahpun menggerakkan Program Vaksinasi Barisan Hadapan Industri Agromakanan (AiVAC) yang bakal dilaksana mulai bulan depan,” kata kenyataan hantaran itu.
Usaha bersepadu itu ujar kementerian bagi melindungi kesejahteraan dan meningkatkan kadar pengambilan vaksin Covid-19 dalam kalangan pekerja sektor agromakanan tempatan.
AiVAC diumumkan Menteri Pertanian dan Industri Makanan, Datuk Seri Dr. Ronald Kiandee ketika berucap sempena Hari Peladang, Penternak dan Nelayan Kebangsaan 2021 kelmarin. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Shuib mohon henti sebar rakaman suara WhatsApp keadaan Siti Sarah kritikal
8 Ogos 2021, 6:50 pm
PETALING JAYA – Pelawak Shuib memohon orang ramai agar berhenti menularkan rakaman suara dalam WhatsApp yang menyatakan keadaan isterinya, Siti Sarah sudah tiada harapan untuk hidup.
Rakaman suara itu dipercayai milik ibu Shuib, bercakap tentang keadaan Siti Sarah yang tiada harapan untuk hidup tular sejak pagi tadi.
Shuib menerusi InstaStorynya menjelaskan, rakaman suara itu sebenarnya menceritakan tentang keadaan isterinya pada Jumaat lalu, bukannya situasi hari ini.
“Berkenaan rakaman suara yang viral tentang Siti Sarah, itu adalah keadaan pada hari Jumaat, 6 Ogos. Jadi saya mohon, tolong hentikan kongsi atau padam hantaran tersebut dalam mana-mana platform media sosial.
“Keadaan terkini Sarah masih lagi ditidurkan. Saya mohon terus mendoakan Sarah diberikan kekuatan dan kesembuhan. Saya juga mendoakan kepada semua agar dilindungi, diberkati dan dirahmati Allah SWT,” katanya.
Setakat ini, Sarah masih belum sedarkan diri selepas ditidurkan setelah menjalani pembedahan bagi mengeluarkan bayi dalam kandungannya pada Jumaat lalu.

Bagaimanapun semalam, Shuib percaya, doa-doa, bacaan Yasin dan solat hajat tidak henti-henti daripada orang ramai menjadi antara asbab berlakunya keajaiban Tuhan terhadap perubahan kondisi kesihatan isterinya yang sedang kritikal dalam Unit Rawatan Rapi (ICU), Pusat Perubatan Universiti Kebangsaan Malaysia. – K! ONLINE


Tarik balik kemudahan jika tidak patuh – PM
Oleh NOR IDAYU BOSRO

8 Ogos 2021, 6:35 pm
PUTRAJAYA – Kerajaan tidak akan teragak-agak untuk menarik semula kemudahan-kemudahan yang telah diberikan kepada individu lengkap terima vaksinasi jika didapati terdapat ketidakpatuhan terhadap garis panduan serta prosedur operasi standard (SOP) yang telah ditetapkan.
Perdana Menteri, Tan Sri Muhyiddin Yassin berkata, beliau telah mengarahkan Menteri Dalam Negeri sebagai Pengerusi Jawatankuasa Koordinasi Penguatkuasaan dan Pematuhan SOP Covid-19 untuk memastikan kementerian dan agensi bertanggungjawab untuk mempergiatkan aktiviti penguatkuasaan serta pemantauan ke atas kemudahan-kemudahan yang diberikan.
Beliau berkata, Kementerian Kesihatan (KKM) juga akan segera mengambil langkah sewajarnya termasuk mengarahkan penutupan serta-merta premis atau kawasan terlibat jika didapati berlaku penularan jangkitan Covid-19.
“KKM antara lain akan melakukan penilaian semula risiko, menutup serta-merta premis atau kawasan terlibat dengan kemudahan yang diberikan ini selain mengeluarkan kompaun kepada pihak yang dikenal pasti melanggar SOP,” katanya ketika menyampaikan perutusan khas kemudahan-kemudahan bagi individu lengkap divaksin di siaran televisyen tempatan hari ini.
Perdana Menteri berkata, kerajaan juga akan memastikan strategi tindakan kesihatan awam yang ketika ini berada di atas landasan tepat terus dilaksanakan sebaiknya terutama menerusi ujian saringan, pengesanan kontak rapat, langkah pengasingan, serta peningkatan keupayaan penjagaan kesihatan dan pilihan rawatan yang lebih luas.
Beliau menegaskan bahawa setiap kementerian dan agensi yang memantau kemudahan berkenaan mesti bertanggungjawab ke atas pelaksanaannya bagi memastikan ia dibuat mengikut peraturan serta garis panduan yang ditetapkan dan mengelakkan mudarat.

“Langkah untuk mengawal pandemik ini juga memerlukan usaha bersepadu pihak kerajaan dan masyarakat. Individu, ketua komuniti dan perniagaan perlu berwaspada dalam mengambil langkah berjaga-jaga untuk mencegah penularan virus ini,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ditemui mati atas pokok kelapa
Oleh NUR NAZLINA NADZARI

8 Ogos 2021, 6:29 pm
PADANG BESAR – Seorang lelaki berusia 40 tahun meninggal dunia di atas pokok kelapa akibat serangan jantung dalam kejadian di Kampung Baru Batu 18 di sini semalam.
Ketua Polis Daerah Padang Besar, Superintendan Saifudin Aslin Abbas berkata, Bilik Gerakan Ibu Pejabat Polis Daerah Padang Besar menerima maklumat tentang seorang lelaki pengsan di atas pokok kelapa kira-kira pukul 5.23 petang.
“Mangsa dibawa turun oleh anggota Balai Bomba dan Penyelamat Padang Besar pada pukul 6.30 petang sebelum disahkan meninggal dunia oleh pihak Klinik Kesihatan Padang Besar,” katanya di sini hari ini.
Kata beliau, mangsa mengambil upah memanjat pokok kelapa untuk mengambil buah muda.
“Hasil siasatan mendapati kejadian tidak melibatkan sebarang unsur jenayah dan hasil bedah siasat yang dilakukan di Hospital Tuanku Fauziah mendapati punca kematian mangsa adalah akibat serangan jantung,” tambahnya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


90 peratus populasi dewasa lengkap dua dos
Oleh KHAIRUL MOHD. ALI

8 Ogos 2021, 6:47 pm
ISKANDAR PUTERI – Menteri Penyelaras Program Imunisasi Covid-19 Kebangsaan (PICK), Khairy Jamaluddin yakin seramai 90 peratus populasi dewasa Johor bakal menerima suntikan vaksin lengkap menjelang akhir September ini.
Beliau yang juga merupakan Menteri Sains, Teknologi dan Industri turut memberitahu, perkara itu akan dicapai disebabkan beberapa faktor iaitu pertambahan bekalan vaksin ke negeri ini dan pembukaan Pusat Pemberian Vaksin (PPV) baharu.
“Ketika ini kapasiti suntikan vaksin di Johor adalah sekitar 71,000 dos sehari di kesemua 259 PPV yang terdapat di seluruh Johor.
“Namun dengan pertambahan jumlah bekalan vaksin dan cadangan pembukaan dua lagi PPV iaitu di Iskandar Malaysia Studios dan di Arena Larkin, kami yakin kapasiti suntikan boleh dipertingkatkan kepada 90,000 dos sehari,” katanya.
Beliau berkata demikian dalam sidang akhbar yang diadakan selepas melawat tapak Pusat Pemberian Vaksin (PPV) di Iskandar Malaysia Studios, di sini hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki India ditahan bantu siasatan kes bunuh
Oleh MOHD YUNUS YAKKUB

8 Ogos 2021, 5:55 pm
SHAH ALAM – Seorang lelaki yang dikesan sejak dua minggu bagi membantu siasatan kes pembunuhan seorang wanita warga emas di Taman Seri Muda, Seksyen 25 di sini berakhir apabila ditangkap pagi tadi.
Ketua Polis Daerah Shah Alam, Asisten Komisioner Baharudin Mat Taib berkata, penangkapan lelaki berusia 60 tahun dan merupakan warga India itu dilakukan pukul 9 pagi di Jalan Batu 8, Bukit Kemuning Seksyen 25 di sini.
“Permohonan reman terhadap suspek akan dilakukan pukul 10 pagi esok di Mahkamah Shah Alam.
“Kes disiasat mengikut 302 Kanun Keseksaan,” katanya dalam kenyataan hari ini.
Kosmo! kelmarin melaporkan polis mengesan seorang lelaki warga India bagi membantu siasatan kes pembunuhan seorang wanita berusia 60an di Taman Seri Muda, Seksyen 25 di sini, bulan lalu.
Mangsa ditemui dengan kesan cedera di muka dan kepala di belakang deretan kedai di kawasan tersebut kira-kira pukul 7.06 pagi, 26 Julai lalu. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


360 kematian Covid-19, antara tertinggi direkodkan
Oleh SITI A'ISYAH SUKAIMI

8 Ogos 2021, 6:38 pm
PUTRAJAYA – Kes kematian harian terus merekodkan angka tertinggi dengan 360 kes, menjadikan jumlah kematian Covid-19 sebanyak 10,749 kes.
Menurut ciapan Twitter Kementerian Kesihatan, kes aktif dengan kebolegjangkitan pula merekodkan 225,393 kes termasuk 1,095 kes sedang dirawat di Unit Rawatan Rapi (ICU) dan 571 kes memerlukan bantuan pernafasan.
“Kes harian hari ini sebanyak 18,688 kes termasuk 10 kes import dengan jumlah kes Covid-19 sebanyak 1,262,540 kes.
“Sebanyak 17,055 kes sembuh dengan jumlah keseluruhan kes sembuh sebanyak 1,026,398 kes,” katanya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


“Nampak seperti pingat emas di sini” – Muhyiddin
Oleh MOHD RASDAN AHMAD

8 Ogos 2021, 7:08 pm
PETALING JAYA – Perdana Menteri, Tan Sri Muhyiddin Yassin sempat mengucapkan tahniah kepada dua atlet berbasikal negara melalui panggilan video sebentar tadi.
Muhyiddin ketika membuat panggilan video bersama Azizul Hasni dan Shah Firdaus sebentar tadi.
Muhyiddin dalam panggilan itu turut memuji semangat juang yang dipamerkan oleh Datuk Azizul Hasni Awang yang berjaya memperolehi pingat perak acara keirin pagi tadi.
“Walaupun itu pingat perak tapi saya nampak di sini macam emas. Tahniah saya ucapkan kepada anda berdua telah harumkan nama negara.
“Insya-Allah di Olimpik Paris nanti kita bakal memperolehi pingat emas pertama dari sukan keirin, saya doakan kejayaan anda semua,” jelasnya.
Dalam panggilan video tersebut, Menteri Belia dan Sukan, Datuk Seri Reezal Merican Naina Merican yang berada di Tokyo turut mengucapkan tahniah di atas kejayaan Azizul Hasni dan Muhammad Shah Firdaus Sharom. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kelonggaran lengkap vaksin dibuat dengan hati-hati – PM
Oleh SITI AMINAH MOHD YUSOF

8 Ogos 2021, 7:01 pm
PETALING JAYA – Keputusan memberi kelonggaran kepada penerima vaksinasi lengkap dibuat dengan sangat berhati-hati.
Perdana Menteri, Tan Sri Muhyiddin Yassin berkata, ia selaras dengan data yang dikumpul dalam negara berhubung keberkesanan vaksinasi lengkap serta prinsip sains dan kesihatan awam yang digunapakai di seluruh dunia.
“Keputusan ini semestinya memberi risiko peningkatan bilangan kes harian namun kerajaan juga tidak boleh memandang ringan manfaat setelah divaksin lengkap dan peranan kemudahan tersebut terhadap kesihatan mental dan fizikal rakyat serta aktiviti ekonomi negara.
“Penerima vaksin lengkap dapat mengukuhkan sistem pertahanan badan dan melindungi diri daripada mendapat gejala jangkitan yang lebih teruk serta mampu mengurangkan kadar kebolehjangkitan kes positif Covid-19 sebanyak 50 peratus,” katanya dalam pengumuman khas yang disiarkan secara langsung hari ini.
Beliau berkata, dalam tempoh enam minggu kebelakangan ini terdapat trend penurunan kadar kemasukan ke wad dan unit rawatan rapi (ICU) di Hospital Sungai Buloh bagi warga emas berusia 60 tahun ke atas.
Katanya, situasi tersebut menunjukkan pemberian vaksin kepada kumpulan warga emas di fasa 2 Pelaksanaan Program Imunisasi Covid-19 Kebangsaan (PICK) yang dilaksanakan sejak 19 April 2021 telah mula menghasilkan impak positif dalam konteks kesihatan.

Katanya, seramai 246,242 petugas Kementerian Kesihatan (KKM) telah menerima vaksinasi lengkap dan didapati hanya 4,635 (1.88 peratus) dijangkiti Covid-19.
“Daripada jumlah kes positif tersebut, 4,625 (99.78 peratus) hanya mengalami gejala ringan atau tidak bergejala. Manakala hanya tujuh kes (0.15 peratus) adalah kategori 3.
“Terdapat sejumlah tiga kes atau 0.06 peratus adalah kategori 4 dan tiada dalam kalangan mereka mengalami jangkitan Covid-19 kategori 5 yang memerlukan bantuan pernafasan,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ramai tak tahu negeri berada di fasa berapa
Oleh NUR HUDA MUSA

8 Ogos 2021, 6:53 pm
PETALING JAYA – Orang ramai dilihat kelam-kabut menyemak semula status negeri yang diduduki kini berada di fasa keberapa susulan pengumuman kemudahan bagi individu lengkap dua dos yang diumumkan Perdana Menteri, Tan Sri Muhyiddin Yassin hari ini.
Apa yang melucukan, banyak komen-komen netizen yang meluahkan rasa lega apabila dibenarkan untuk ‘dine-in’ di kedai makan tetapi angan-angan itu meleset sebaik sahaja mengetahui mereka kini berada di negeri Fasa Pertama Pelan Pemulihan Negara (PPN).
Antara kemudahan diumumkan yang dilihat membuat orang ramai teruja ialah kebenaran rentas daerah, dine-in di kedai makan dan pelancongan dalam negeri.
Bagaimanapun, ramai yang terlepas syarat penting di mana kemudahan itu hanya diberikan kepada penduduk di negeri Fasa Dua dan seterusnya sahaja.
“Punya seronok dengar boleh rentas daerah, tiba-tiba ibu cakap Selangor masih Fasa Satu, rentas daerah Fasa Dua ke atas je boleh. Hancur harapan,” kata Fiqa Sharafana.
“Untunglah jadi penduduk negeri Fasa Dua, jangan seronok sangatlah. Fasa Dua boleh jadi Fasa Satu semula,” kata Khairul.

“Mak seronok kata dah boleh dine-in, tapi aku bagitahu mak itu untuk Fasa Dua ke atas je lah. Mak tanya aku balik kita fasa berapa ya? Haha,” kata mmyra.
“Jadi kesimpulannya, yang dah lengkap vaksin tapi masih di negeri Fasa Satu, kekal duduk di rumah sahaja lah,” kata AienAthira.
Tinjauan Kosmo! di media sosial juga mendapati masih ramai yang tidak tahu status negeri yang diduduki mereka ketika ini.
Untuk makluman, negeri yang berada di Fasa Satu PPN ialah Selangor, Wilayah Persekutuan Kuala Lumpur dan Putrajaya, Negeri Sembilan, Melaka, Johor dan Kedah. Negeri di Fasa Kedua PPN pula ialah Pulau Pinang, Perak, Pahang, Terengganu, Kelantan dan Sabah.
Manakala negeri yang sudah memasuki Fasa Ketiga pula ialah Perlis, Wilayah Persekutuan Labuan dan Sarawak. – K! ONLINE

Fasa 1 PPN
Kedah
Selangor
WP Kuala Lumpur
WP Putrajaya
Negeri Sembilan
Melaka
Johor
Fasa 2 PPN
Pulau Pinang
Perak
Pahang
Terengganu
Kelantan
Sabah
Fasa 3 PPN
Perlis
WP Labuan
Sarawak
Fasa 4 PPN
Tiada Negeri

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya ada masalah kepercayaan terhadap Presiden UMNO – KJ
Oleh KHAIRUL MOHD. ALI

8 Ogos 2021, 6:18 pm
ISKANDAR PUTERI – Ahli Parlimen Rembau, Khairy Jamaluddin mengakui sukar mempercayai Presiden UMNO, Datuk Seri Dr. Ahmad Zahid Hamidi ekoran beberapa tindakan yang dilakukan Ahli Parlimen Bagan Datuk sebelum ini.
Khairy Jamaluddin yang juga Ketua UMNO Bahagian Rembau memberitahu, masalah kepercayaan itu berbangkit ekoran surat yang dihantar presidennya kepada Yang di-Pertuan Agong pada Oktober lalu.
Selain itu katanya, persoalan juga timbul ekoran isu rakaman suara yang tular membabitkan Ahmad Zahid dengan Ketua Pembangkang, Datuk Seri Anwar Ibrahim.
“Ketika ini saya masih lagi dalam kerajaan, sebab saya ada masalah kepercayaan terhadap Presiden UMNO. Pada bulan Oktober lepas, beliau telah mengutuskan surat kepada Yang di-Pertuan Agong atas nama presiden UMNO mengatakan semua Ahli parlimen UMNO memberi sokongan kepada Anwar Ibrahim sebagai Perdana Menteri.
“Sedangkan saya tidak pernah dirujuk oleh presiden, tidak pernah ditanya oleh presiden dan jauh sekali saya beri kebenaran kepada presiden untuk guna nama saya, itu yang pertama,”katanya.
Beliau berkata demikian dalam sidang akhbar yang diadakan selepas melawat tapak Pusat Pemberian Vaksin (PPV) di Iskandar Malaysia Studios, di sini hari ini.

Khairi berkata, yang kedua pula apabila timbul rakaman perbualan presiden dengan ketua pembangkang, perkara itu dinafikan dan difahamkan akan buat laporan polis tetapi selepas itu mengaku pula yang rakaman itu tulen.
“Bagaimana saya hendak percaya presiden macam ini, yang mengatakan bahawa keputusan baru ini dicapai secara sebulat suara dalam Majlis Tertinggi, sedangkan ada Ahli Parlimen yang terdiri daripada Ahli Majlis Tertinggi buat keputusan berbeza dengan keputusan Majlis Tertinggi,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga anggota polis minta rasuah didakwa esok
Oleh MOHD YUNUS YAKKUB

8 Ogos 2021, 4:55 pm
SHAH ALAM – Tiga anggota polis yang disyaki menerima suapan RM2,000 bagi mengelakkan seorang individu dikompaun kesalahan Perintah Kawalan Pergerakan (PKP) bakal didakwa di Mahkamah Sesyen di sini, esok.
Menurut sumber, kesemua suspek berusia berpangkat Lans Koperal dan Konstabel berusia 26 hingga 31 tahun bertugas di salah sebuah Ibu Pejabat Polis Daerah di negeri ini.
“Mereka dipercayai memperoleh suapan wang tunai tersebut daripada seorang individu sebagai dorongan untuk tidak melaporkan kesalahan yang dilakukan iaitu menjalankan aktiviti yang tidak dibenarkan sepanjang tempoh PKP,” katanya di sini hari ini.
Kosmo! sebelum ini melaporkan tiga anggota polis ditahan pukul 6 petang pada 29 Jun lalu di Pejabat Suruhanjaya Pencegahan Rasuah Malaysia (SPRM) Selangor selepas disyaki terlibat meminta dan menerima rasuah RM2,000 kononnya bagi mengelakkan seorang individu dikompaun kesalahan PKP.
Mereka kemudiannya dilepaskan petang 30 Jun selepas keterangan diambil pihak SPRM Selangor.
Sementara itu, sumber turut memaklumkan seorang penolong jurutera pihak berkuasa tempatan juga akan didakwa kerana meminta dan menerima suapan kira-kira RM5,000 daripada seorang kontraktor sebagai balasan mendapatkan kerja-kerja membaik pulih di sebuah daerah, di negeri Selangor.

“Suspek ditahan SPRM Selangor kira-kira pukul 1 tengah hari tadi di pejabat SPRM Cawangan Klang,” ujarnya.
Sementara itu, Pengarah SPRM Selangor, Datuk Alias Salim ketika dihubungi mengesahkan perkara tersebut dan suspek akan didakwa mengikut Akta SPRM 2009. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rentas daerah dibenarkan di negeri Fasa 2
Oleh SITI AMINAH MOHD YUSOF

8 Ogos 2021, 5:26 pm
PETALING JAYA – Kerajaan bersetuju memberikan kemudahan bagi sektor sosial kepada individu yang telah menerima vaksinasi lengkap dan menetap di negeri dalam Fasa 2 dan seterusnya bermula Selasa ini.
Perdana Menteri, Tan Sri Muhyiddin Yassin berkata, Individu yang ingin melakukan perjalanan rentas daerah perlu menunjukkan sijil digital vaksinasi Covid-19 kepada petugas di sekatan jalan raya yang menunjukkan mereka telah menerima vaksinasi lengkap.
“Aktiviti makan di kedai atau ‘dine-in’ turut dibenarkan apabila perlu sahaja dan orang ramai diingatkan tidak meluangkan masa yang terlalu lama.
“Orang ramai juga dinasihatkan untuk membungkus makanan jika situasi mengizinkan. Pilihlah premis yang mempunyai sistem pengudaraan yang baik dan terbuka,” katanya dalam sidang langsung di sini hari ini.
Negeri Fasa 2 meliputi Kelantan, Pahang, Terengganu, Perak, Pulau Pinang dan Sabah manakala Fasa 3 melibatkan Labuan, Sarawak dan Perlis. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kebajikan keluarga anggota terkorban diberi perhatian – KPN
Oleh EDDY AQMAL MOHAMED HAMIDI

8 Ogos 2021, 4:59 pm
PETALING JAYA – Polis Diraja Malaysia (PDRM) mengucapkan takziah kepada keluarga dua anggota polis yang dilaporkan maut dalam kemalangan di Lebuh Raya Lingkaran Penyuraian Trafik Kajang (SILK) dari arah Kajang menghala ke Putrajaya awal pagi tadi.
Ketua Polis Negara, Datuk Seri Acryl Sani Abdullah Sani berkata, beliau mewakili warga anggota PDRM berasa sedih dengan kejadian yang menimpa dua anggota polis terbabit dan mengucapkan takziah kepada keluarga kedua-dua Allahyarham yang terkorban ketika menjalankan tugas dan tanggungjawab diamanahkan.
“Sememangnya tugas sebagai anggota penguatkuasaan undang-undang ini penuh dengan cabaran dan risiko yang tinggi namun ia tidak akan melunturkan semangat untuk terus berkhidmat kepada masyarakat.
“Saya juga ingin mengingatkan orang ramai bahawa jalan raya bukanlah tempat untuk berlumba serta melakukan aksi-aksi membahayakan diri sendiri dan pengguna jalan raya yang lain,” katanya dalam satu kenyataan hari ini.
Tambah Acryl Sani, PDRM juga akan memastikan kebajikan keluarga anggota yang terkorban itu diberikan perhatian sebaiknya.
Terdahulu, Kosmo! Online hari ini melaporkan tentang satu kemalangan maut melibatkan dua anggota polis yang sedang menjalankan tugas dalam Operasi Samseng Jalanan di Lebuh Raya SILK dari Kajang ke Putrajaya kira-kira pukul 1.30 pagi tadi.

Kedua-dua mangsa merupakan anggota polis dari Ibu Pejabat Polis Daerah Kajang dan ketika kejadian mereka sedang mengejar suspek lumba haram.
Siasatan awal polis mendapati kejadian berlaku apabila seorang anggota berpangkat sarjan berusia 36 tahun yang datang dari arah Kajang sampai di tempat kejadian dan telah berlanggar dengan seorang lagi anggota berpangkat konstable berusia 26 tahun.
Kejadian mengakibatkan kedua-dua anggota polis berkenaan mengalami kecederaan parah dan disahkan maut di tempat kejadian. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kelonggaran individu lengkap vaksin mulai Selasa
Oleh SITI AMINAH MOHD YUSOF

8 Ogos 2021, 5:07 pm
PETALING JAYA – Pengembara warganegara atau bukan warganegara yang tiba dari luar negara yang lengkap menerima suntikan vaksinasi dibenarkan menjalani kuarantin wajib di rumah dan diberikan Perintah Pengawasan dan Pemerhatian di Rumah (HSO) digital bermula Selasa ini.
Perdana Menteri, Tan Sri Muhyiddin Yassin berkata, pasangan suami isteri jarak jauh yang memenuhi syarat berkenaan turut dibenarkan merentas daerah dan negeri untuk bertemu pasangan masing-masing.
“Selain itu ibu bapa yang mendapat vaksinasi lengkap turut boleh merentas daerah dan negeri untuk berjumpa anak yang berumur 18 tahun ke bawah.
“Kebenaran di masjid solat dan surau solat turut diberi kepada jemaah yang telah menerima dua dos lengkap suntikan vaksin,” katanya dalam sidang media secara langsung di sini hari ini
Tambahnya, kemudahan serupa turut diberikan kepada penganut bukan Islam untuk menghadiri rumah-rumah ibadat dengan pelaksanaannya tertakluk kepada Pihak Berkuasa Agama Negeri dan Kementerian Perpaduan Negara bagi rumah ibadat selain Islam.
Seseorang diiktiraf menerima vaksinasi lengkap tertakluk kepada jenis vaksin yang memerlukan dua dos iaitu individu yang menerima Pfizer, AstraZeneca dan Sinovac mestilah telah melepasi hari ke-14 dari tarikh suntikan dos kedua.

Manakala individu berkenaan harus melepasi hari ke-28 dari tarikh suntikan bagi jenis vaksin yang hanya memerlukan satu dos seperti Johnson & Johnson dan CanSino. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Long Tiger didakwa rogol wanita
Oleh NUR ALINA HASSAN

8 Ogos 2021, 4:50 pm
MUAR – Seorang lelaki dikenali sebagai Long Tiger sekali lagi didakwa di Mahkamah Sesyen Muar di sini hari ini atas pertuduhan merogol seorang wanita, dua tahun lalu.
Tertuduh yang berketurunan Rohingya, Abdul Hamim Ab. Hamid, 32, bagaimanapun membuat pengakuan tidak bersalah selepas pertuduhan dibacakan di hadapan Hakim Amran Jantan.
Mengikut pertuduhan, Abdul Hamim didakwa merogol seorang wanita berusia 21, di sebuah premis di Jalan Rambutan, Taman Sri Jaya Bukit Gambir, Tangkak.
Kesalahan itu dilakukan pada 26 September 2019 di antara pukul 1 petang hingga 2.05 petang.
Bagi kesalahan itu, tertuduh didakwa mengikut Seksyen 376 Kanun Keseksaan yang memperuntukan hukuman penjara selama tempoh sehingga 20 tahun dan sebatan jika sabit kesalahan.
Timbalan Pendakwa Raya, Ummi Amira Natasha Azhar dan Muhammad Azfar Mahmod dalam prosiding mencadangkan agar mahkamah tidak menawarkan sebarang jaminan berikutan mengambil kira pembebasan tertuduh yang dikhuatiri boleh menganggu saksi utama pendakwaan selain isu kepentingan awam.

Bagaimanapun, barisan peguam bela, Datuk Shaharudin Ali; Muhammad Hariz Md. Yusof dan Muhammad Noor Azfar Noor Azmi memohon mahkamah mempertimbangkan jaminan dengan mengambil kira tertuduh sebagai penanggung utama keluarga.
Mereka dalam hujahnya turut menyatakan isteri tertuduh yang kini hamil anak kedua dan sedang menjalani rawatan psikiatri yang mana sekiranya ditahan, ia memberi impak besar kepada keluarganya.
Hakim kemudian membenarkan tertuduh diikat jamin sebanyak RM10,000 dengan dua penjamin selain mengarahkan tertuduh melapor diri di balai polis berhampiran setiap bulan.
Tertuduh juga diminta menyerahkan pasport serta tidak dibenarkan menganggu saksi pendakwaan. Hakim kemudian menetapkan 8 September depan sebagai tarikh sebutan semula kes dan serahan dokumen. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu maut dipatuk tedung, bayi dalam kandungan berjaya diselamatkan
Oleh KOSMO!

8 Ogos 2021, 5:30 pm
MANILA, Filipina – Seorang bayi dalam kandungan berusia lapan bulan yang terdedah kepada bisa ular tedung selar selepas ibunya digigit reptilia itu berjaya diselamatkan menerusi pembedahan Caesarean kecemasan, lapor akhbar Mirror UK semalam.
Bayi perempuan yang sepatutnya dilahirkan bulan hadapan disifatkan sangat bernasib baik apabila masih hidup selepas ibunya disahkan mati akibat gigitan maut itu.
Ibunya tiba di Hospital Daerah Diffun, wilayah Quirino pada 4 Ogos lalu dan disahkan mati namun bayinya masih lagi mempunyai denyutan jantung namun lemah akibat bisa yang menular.
Pasukan perubatan bertindak pantas apabila menjalankan pembedahan Caesarean kecemasan dan segera mengeluarkan bayi itu untuk menyelamatkan nyawanya.
“Seorang ibu hamil yang digigit ular berbisa dibawa ke sini tanpa denyutan nadi dan disahkan mati.
“Pada penilaian Pengarah Hospital, Dr. Moises Lazaro, memilih menjalankan pembedahan caesarean kecemasan sekali gus menyelamatkan nyawa bayi itu,” demikian menurut jurucakap hospital.

Bayi itu kini berada dalam keadaan stabil dan dipindahkan ke hospital wilayah yang lebih besar di mana dia dimasukkan ke unit rawatan intensif neonatal kerana lahir pramatang. – Agensi


Aktiviti sukan tanpa sentuhan di negeri fasa 2
Oleh SITI AMINAH MOHD YUSOF

8 Ogos 2021, 5:36 pm
PETALING JAYA – Kerajaan bersetuju membenarkan aktiviti sukan dan riadah tanpa sentuhan fizikal dan bukan berkumpulan di luar melibatkan individu yang menerima vaksinasi lengkap di negeri yang telah memasuki fasa 2 Pelan Pemulihan Negara.
Perdana Menteri, Tan Sri Muhyiddin Yassin berkata, aktiviti berkenaan dibenarkan dengan mematuhi penjarakan fizikal dan dilakukan di kawasan terbuka termasuk separa terbuka bermula pukul 6 pagi hingga 10 malam.
“Aktiviti ‘dine-in’ di restoran atau kafe di premis rumah kelab turut dibenarkan selaras dengan kebenaran dine-in.
“Pemilik premis perlu pastikan pelanggan yang memasuki premis untuk dine-in menunjukkan sijil digital vaksinasi Covid-19,” katanya dalam sidang media langsung di sini hari ini.
Namun, operasi bilik persalinan atau bilik mandi di premis rumah kelab house tidak dibenarkan bagi mengelakkan perkumpulan selepas bersukan dan mengurangkan risiko jangkitan.
Aktiviti yang dibenarkan adalah seperti joging, senaman, taici, berbasikal, papan luncur, memancing, ekuestrian, memanah, mendaki, tenis serta badminton perseorangan, golf, permotoran dan seumpamanya.

Aktiviti pelancongan dalam negeri yang sama turut dibenarkan melibatkan inap desa dan hotel dengan pengusaha perlu memastikanmereka yang ingin memasuki premis menunjukkan sijil digital vaksinasi
Covid-9 yang menunjukkan bahawa individu tersebut telah menerima vaksinasi lengkap.
Negeri Fasa 2 pada ketika ini meliputi Kelantan, Pahang, Terengganu, Perak, Pulau Pinang dan Sabah manakala Fasa 3 melibatkan Labuan, Sarawak dan Perlis. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Minggu yang menyedihkan, abang dalam ICU melawan Covid-19 – Fouziah Gous
8 Ogos 2021, 5:10 pm
PETALING JAYA – Ketika industri hiburan sedang berduka dengan keadaan penyanyi Siti Sarah yang masih bertarung nyawa akibat Covid-19, pelakon Datin Fouziah Gous juga turut berdepan situasi serupa.
Menurut Fouziah, abangnya Syed Baba Mohd. Gous kini kritikal kerana Covid-19 dan sedang menerima rawatan di unit rawatan rapi (ICU) sebuah hospital.
Isteri abangnya yang sedang menunggu hari untuk melahirkan anak juga positif Covid-19, namun kini berada dalam keadaan baik.
“Minggu ini terlalu tertekan untuk saya. Dengan keadaan yang semakin tenat. Tak perlu saya terangkan, anda semua pun tahu apa yang sedang melanda di sekeliling kita.
“Tak sangka abang tercinta saya pun dalam ICU, dengan isteri yang menunggu masa untuk bersalin. Isterinya juga positif Covid-19 tapi alhamdulillah dia dah okey,” katanya.
Tambah Fouziah, kesedihan memikirkan keadaan abangnya bertambah sayu apabila mengikuti situasi kritikal yang berlaku terhadap rakan artis, Siti Sarah.

“Rasa gugur jantung! Hanya Allah sahaja tahu perasaan ini. Dari semalam hanya dua orang ini saja bermain dalam fikiran dan doa saya.
“Jika ada yang kenal abang saya, mohon maafkan segala kesalahannya jika dia pernah menyakiti sesiapa. Doakan dia dan juga semua yang sedang melalui ujian sama. Sama-sama kita maafkan semua, solat hajat dan baca al-Quran untuk meminta pertolongan Allah SWT.
“Semoga Allah angkat segala doa kita dan selamatkan kita daripada malapetaka ini. Amin,” ujarnya. – K! ONLINE


Mira Filzah sebenarnya ditamatkan kontrak Nona 5 bulan awal
Oleh NUR EMIRA SAIZALI

8 Ogos 2021, 4:55 pm
PETALING JAYA – “Hampir empat tahun bersama Nona, Mira sudah terlalu selesa dan mahu beri peluang kepada orang lain.”
Itu antara yang dinyatakan aktres Mira Filzah dalam satu hantaran Instagramnya mengenai pengalaman dan penamatan kontraknya sebagai pengacara rancangan Nona.
Menerusi hantaran tersebut, Mira atau nama sebenarnya Nur Amirah Filzah Badioezaman, 28, mendedahkan kontraknya sebagai pengacara Nona, sebenarnya ditamatkan lima bulan lebih awal daripada tarikh yang sepatutnya.
Bagaimanapun, dia tetap menerima keputusan tersebut dengan hati terbuka begitu juga dengan setiap pandangan semua pihak mengenai cara pengacaraannya selama ini.
“Walaupun kontrak habis lima bulan awal, saya terima dgn hati yang terbuka. Faktanya, saya gembira, Alhamdulillah, Allah SWT tahu apa yang terbaik untuk kita.
“Saya faham kita semua mempunyai pendapat berbeza, ada yang kurang setuju dengan penyampaian saya dan hormat pandangan anda semua.

“Saya akui tidaklah handal dalam bidang pengacaraan, tetapi dapat bertahan lama di program ini selama tiga tahun lapan bulan. Pada awal penglibatan, ingat dapat bertahan setahun atau dua sahaja, rupa-rupanya lebih lama,” katanya panjang lebar.
Tambah isteri kepada arkitek, Wan Emir Astar itu, dia bersyukur kerana diberi peluang untuk setiap pengalamannya bersama Nona.
“Apa pun, saya berterima kasih untuk setiap pengalaman bersama Nona. Terima kasih untuk video penghargaan, baru rasa sedih,” ujarnya.
Pelakon Bidadari Kiriman Tuhan itu juga mengakui pernah menyuarakan hasrat untuk mengakhiri tugasnya sebagai pengacara Nona sekitar tahun ini.
“Minggu lepas ialah episod terakhir Mira bersiaran untuk Nona 2021, semuanya dilakukan sendiri. Penggambaran episod pertama Nona pada Disember 2017 dan episod akhir pada 1 Julai lalu.
“Saya juga pernah beritahu pengurus mungkin tahun ini tahun terakhir Mira bersama Nona. Saya mahu fokus untuk perkara lain pada tahun depan.
“Hampir empat tahun bersama Nona, saya rasa sudah terlalu selesa. Bukan tidak sayang atau tidak suka, cuma mahu memberi peluang pada orang lain dan membuka ruang pada diri untuk mencuba perkara baru,” tulisnya dalam entri tersebut.
Kosmo! pada 26 Julai lalu melaporkan Amyra Rosli secara rasmi diumumkan sebagai pengacara Nona baharu menggantikan Mira.
Hari ini, menjadi episod pertama Nona bersiaran di bawah kendalian pemilik nama lengkap Nur Amira Izzati Rosli itu. – K! ONLINE


Ramai persoal kebenaran rentas daerah, negeri pasangan PJJ
Oleh NUR HUDA MUSA

8 Ogos 2021, 5:40 pm
PETALING JAYA – Pengumuman kemudahan untuk individu lengkap dua dos vaksin yang diumumkan Perdana Menteri, Tan Sri Muhyiddin Yassin sebentar tadi mendapat pelbagai reaksi dari orang ramai.
Rata-ratanya menyambut baik kelonggaran yang diumumkan kerajaan, bagaimanapun kebenaran rentas daerah dan negeri yang diberikan kepada pasangan jarak jauh bagi berjumpa pasangan masing-masing dilihat mendapat tentangan hebat oleh golongan bujang.
Tinjaun Kosmo! di laman sosial mendapati, orang ramai menyifatkan keputusan kerajaan itu adalah tidak adil bagi golongan orang bujang yang berjauhan dengan keluarga akibat larangan rentas daerah dan negeri yang dilaksanakan.
“Kami yang bujang ini tak ada keluarga langsung ke? Ramai yang sudah setahun tak jumpa ibu dan ayah masing-masing. Sangat tidak adil, sepatutnya kelonggaran ini diberikan untuk semua,” luah Faiz Rahman.
“Tolong jelaskan apa kepentingan atau kelebihan pasangan jarak jauh ini ya? Kenapa dari dulu lagi mereka diberikan kelonggaran? Tolonglah kasihankan kami yang bujang ini,” kata Isyrqaq.
“Manusia yang wujud di Malaysia ini hanya pasangan jarak jauh sahaja rasanya. Yang bujang ini memang tak pernah wujud,” kata MyNameIsFmd.

“Orang bujang selalu dianaktirikan, takkan jumpa pasangan lagi penting daripada anak nak jumpa mak bapak? Kalau nak buat kelonggaran pun, tolonglah bagi adil,” kata Ahmad Zuhairi.
Terdahulu, Muhyiddin mengumumkan pasangan suami isteri jarak jauh yang telah mendapat vaksin dos lengkap dibenarkan rentas daerah atau negeri untuk bertemu pasangan masing-masing.
Kebenaran itu juga dibenarkan untuk ibu bapa yang telah mendapat vaksin dos lengkap bagi berjumpa anak di bawah umur 18 tahun. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kelonggaran individu lengkap vaksinasi diumum 4.30 petang ini
Oleh NOR IDAYU BOSRO

8 Ogos 2021, 4:12 pm
PUTRAJAYA – Perdana Menteri, Tan Sri Muhyiddin Yassin akan membuat pengumuman khas kemudahan-kemudahan bagi individu yang telah menerima vaksinasi lengkap pada pukul 4.30 petang nanti.
Perkara itu disahkan Pejabat Perdana Menteri menerusi poster rasmi yang diedarkan di kumpulan WhatsApp media Pejabat PM.
Perdana Menteri sebelum ini mengumumkan kelonggaran pergerakan kepada individu yang melengkapkan dua dos vaksinasi Covid-19 akan diumumkan dalam masa terdekat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mercedez Benz dipandu terbakar
Oleh ZAKI SALLEH

8 Ogos 2021, 4:10 pm
TAIPING – Seorang pemandu terselamat daripada bahaya apabila kereta jenis Mercedez Benz yang dipandunya terbakar dalam kejadian di Kilometer (KM) 220 Lebuh Raya Utara Selatan (PLUS) arah utara dekat Taiping petang tadi.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan tentang kejadian itu pada pukul 1.53 petang.
Menurut jurucakap tersebut, sepasukan anggota bersama jentera daru Balai Bomba dan Penyelamat Taiping dikerah ke tempat kejadian bagi memadam kebakaran.
“Kebakaran melibatkan sebuah kereta jenis Mercedez Benz yang terbakar 80 peratus namun tidak melibatkan mangsa.
“Api berjaya dipadamkan tidak lama kemudian sebelum operasi yang diketuai PBK II YusrizalChu Abu Bakar tamat pada pukul 2.55 petang,” ujar jurucakap tersebut. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Agong, Permaisuri zahir tahniah kepada Azizulhasni
Oleh NUR HUDA MUSA

8 Ogos 2021, 4:07 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan tahniah pelumba basikal trek negara, Datuk Mohammad Azizulhasni Awang, di atas kejayaan beliau merangkul pingat perak dalam Sukan Olimpik Tokyo 2020 hari ini.
Istana Negara dalam satu kenyataan berkata, Seri Paduka Baginda berdua menzahirkan rasa sukacita dan bangga di atas kejayaan beliau membawa pulang pingat perak buat kontinjen negara di kejohanan sukan terbesar dunia tersebut, sekali gus melakar sejarah buat sukan lumba basikal trek negara dan mengharumkan nama Malaysia di persada dunia.
“Seri Paduka Baginda berdua menyifatkan pencapaian Mohammad Azizulhasni ini sebagai pencapaian yang amat bermakna kepada Malaysia.
“Semestinya seluruh rakyat Malaysia amat berbangga dengan aksi dan semangat tidak mudah mengalah yang ditunjukkan oleh Mohammad Azizulhasni,” katanya di sini hari ini.
Tambah kenyataan itu, Seri Paduka Baginda berdua juga menzahirkan setinggi-tinggi penghargaan kepada Menteri Belia dan Sukan, Datuk Seri Reezal Merican Naina Merican dan barisan kejurulatihan pasukan basikal trek negara serta seluruh kontinjen negara dalam Sukan Olimpik Tokyo 2020.
“Seri Paduka Baginda berdua mendoakan semoga semua atlet negara akan memperoleh kejayaan cemerlang dan mengharumkan nama negara di kejohanan-kejohanan mendatang,” tambahnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929